RTM berperanan penting sampaikan agenda nasional kepada rakyat

KUALA LUMPUR, 1 April- Radio Televisyen Malaysia (RTM) terus memainkan peranan penting dalam menyampaikan agenda nasional.Menurut Menteri Komunikasi dan Digital Fahmi Fadzil, RTM menjadi suara penghubung antara kerajaan dengan rakyat.Menerusi enam saluran TV dan 34 stesen radio yang berdepan pelbagai cabaran, RTM kekal relevan."Saya percaya Ketua Pengarah Jabatan Penyiaran Malaysia, Suhaimi Sulaiman, dengan pengalaman beliau dan sokongan pasukan di RTM, kita akan menyaksikan pelbagai perubahan positif," katanya kepada pemberita di sini.RTM turut menggerakkan Pelan Strategik 2021-2025 dan Pelan Transformasi RTM 2021-2023 melibatkan empat tunjang utama.Ia merangkumi radio, televisyen, media baharu dan kejuruteraan daripada segi infrastruktur.Sekali gus menjamin penyampaian hebahan maklumat RTM sentiasa pada tahap optimum dan diterima rakyat secara keseluruhannya.


79,360 premis di Perak terputus bekalan air

(Pergerakan tanah yang mengakibatkan kedudukan paip air mentah beralih hingga menyebabkanbekalan air di Perak terjejas/FB DrNajihatussalehah Ahmad)

LUMUT, 1 April- Sebanyak 79,360 akaun bekalan air di daerah Manjung dan Perak Tengah mengalami gangguan bekalan air sejak tengah hari semalam, selepas paip yang menyalurkan air tersebut terputus.Menurut kenyataan Lembaga Air Perak (LAP), gangguan itu melibatkan keseluruhan kawasan Pulau Pangkor, Lumut, Seri Manjung, Sitiawan, Ayer Tawar, Lekir dan Kayan di daerah Manjung serta Seberang Perak, Changkat Lada, Kampung Gajah, Bukit Chawi, Simpang Ranggam dan Hujung Rintis di daerah Perak Tengah."Loji Rawatan Air di Teluk Kepayang di daerah Perak Tengah telah menghentikan penyaluran air sejak pukul 12.40 tengah hari semalam dan dijangka akan pulih pada Isnin ini secara berperingkat.“Ia berpunca daripada pergerakan tanah sehingga mengalihkan kedudukan paip air mentah bersaiz 1,200 milimiter (mm) diameter di dalam tanah menyebabkan paip tersebut putus dan air mentah tidak dapat disalurkan ke loji rawatan air,” jelas kenyataan itu.LAP memaklumkan, kerja pembaikan sedang giat dilaksanakan bagi membolehkan loji untuk beroperasi pada kadar 30% dan pihaknya akan menggerakkan lori tangki air ke kawasan terlibat bagi agihan bekalan air bersih.

"Dalam tempoh ini, pengguna dinasihatkan agar menggunakan air secara berhemah," jelasnya.


KPM perkenal Jerayawara Pendidikan Madani

SEREMBAN, 1 April- Kementerian Pendidikan (KPM) memperkenalkan Jerayawara Pendidikan Madani.Menurut Menteri Pendidikan, Fadhlina Sidek ia platform terbaik untuk mendapatkan maklum balas serta mendekatkan warga kementerian keseluruhannya.Menerusi program tersebut, KPM akan mengadakan pertemuan berkonsepkan santai dengan komuniti pendidikan termasuk guru dan pelajar."Ia bukan satu sesi perbincangan yang serius dan KPM akan mendapatkan maklum balas dan reaksi mengenai pendidikan negara ini melalui program itu," katanya kepada pemberita pada program Jerayawara Pendidikan Madani peringkat negeri di sini.Jerayawara Pendidikan Madani peringkat negeri itu merupakan program pertama yang dilaksanakan.Program tersebut juga akan dilaksanakan di Selangor selepas ini, sebelum ke negeri-negeri lain.


Kebakaran: Dua melecur, seorang sesak nafas di Betong

(Foto FB Jabatan Bomba dan Penyelamat Malaysia)

BETONG, 1 April- Dua orang melecur dan seorang sesak nafas dalam kejadian kebakaran melibatkan sebuah rumah panjang yang dihuni seramai 129 orang di sini, Sarawak, semalam.Seramai 11 anggota dari Balai Bomba dan Penyelamat (BBP) Betong dikejarkan ke lokasi kejadian bersama beberapa buah jentera termasuk sebuah jentera FRT dan sebuah jentera Unit Bantuan Perkhidmatan Kecemasan (EMRS) sejurus menerima panggilan kecemasan sekitar pukul 3.32 petang.Komander Operasi, Penolong Penguasa Bomba (PPGB) Vincent Baling Yabi berkata, Rumah Peter Igoh Nanga Mujan yang mempunyai 33 buah pintu itu musnah 100%.Kebakaran turut memusnahkan tiga buah motosikal yang diletakkan berdekatan rumah panjang terbabit.Vincent berkata, pihaknya menjalankan operasi pemadaman dengan menggunakan sumber air terbuka dari sungai berhampiran.Bomba berjaya mengawal kebakaran daripada merebak ke 12 unit stor penghuni yang terletak enam meter dari rumah panjang berkenaan.Operasi ditamatkan sepenuhnya pada pukul 7.30 malam.


UMNO Johor sokong kepimpinan Onn Hafiz

JOHOR BAHRU, 1 April- UMNO Johor menzahirkan sokongan kepada kepimpinan Datuk Onn Hafiz Ghazi sebagai Menteri Besar Johor.Ini sekaligus mengakui bahawa kerajaan sedia ada adalah kerajaan dibentuk oleh UMNO.  Pengerusi Perhubungan UMNO Johor, Datuk Seri Mohamed Khaled Nordin berkata sekretariat bersama antara UMNO Johor dan kerajaan negeri juga dibentuk bagi pengukuhan parti dan kerajaan demi kemakmuran rakyat.    "Pelbagai perkara yang boleh membawa kebaikan kesejahteraan dan kemajuan kepada rakyat dan sebagainya, kedua-dua pihak perlu mempunyai persefahaman dan pendekatan strategik untuk menjayakan hubungan kerana kita tidak boleh lari daripada hakikat kita adalah parti yang sama membentuk Kerajaan Perpaduan," katanya kepada pemberita di sini.Khamis lalu, Timbalan Perdana Menteri, Datuk Seri Dr Ahmad Zahid Hamidi dilaporkan memberi jaminan, penubuhan Kerajaan Perpaduan seperti yang berlaku di Melaka, tidak mungkin berlaku di negeri lain, termasuk Johor.Susulan itu, Ahmad Zahid meminta semua pihak tidak membuat sebarang spekulasi berhubung penubuhan Kerajaan Perpaduan termasuk di Johor.


KPT tidak halang mana-mana pihak memasuki universiti

JOHOR BAHRU, 1 April- Kementerian Pengajian Tinggi (KPT) tidak menghalang mana-mana individu mahupun pihak tertentu untuk memasuki universiti di negara ini.Bagaimanapun, kebenaran itu hendaklah diperoleh terlebih dahulu daripada pengurusan universiti terlibat dengan patuh peraturan dan syarat ditetapkan.Menterinya, Datuk Seri Mohamed Khaled Nordin berkata perbincangan juga harus diadakan agar semua urusan membabitkan universiti terlibat dapat dijadualkan semula berjalan dengan lancar.   "Jika mahu memasuki universiti, perlu dimaklumkan kepada pihak pengurusan universiti bagi mengelakkan salah faham antara pihak terlibat."Kedua-dua pihak perlu berjumpa dan berbincang," katanya kepada pemberita di sini.Beliau mengulas demikian berhubung dialong antara Presiden Parti Ikatan Demokratik Malaysia (MUDA) Syed Saddiq Syed Abdul Rahman bersama pelajar Universiti Teknologi Mara (UiTM) dijadual diadakan malam semalam gagal selepas dihalang memasuki universiti berkenaan.Bagaimanapun, Syed Saddiq telah dimaklumkan pihak Majlis Perwakilan Pelajar (MPP) UiTM yang akan memberikan tarikh baharu bagi sesi dialog tersebut.


Barisan exco Melaka harus menggambarkan Kerajaan Perpaduan - Ahmad Zahid

BAGAN DATUK, 1 April- Barisan exco kerajaan negeri Melaka perlu menggambarkan komposisi Kerajaan Perpaduan, sepertimana di peringkat Persekutuan.Presiden UMNO, Datuk Seri Dr Ahmad Zahid Hamidi berkata, perbincangan akan diadakan dengan Ketua Menteri Melaka, Datuk Seri Ab Rauf Yusoh terlebih dahulu sebelum sebarang keputusan mengenainya dibuat. Ujar beliau, langkah itu akan menggambarkan kebersamaan dan perkongsian kuasa meskipun partinya memperoleh majoriti besar iaitu sebanyak 3/4 suara majoriti."Begitu juga dengan portfolio yang akan diagih-agihkan nanti, saya yakin akan dibincangkan."Tumpuan diberikan dengan memberi perkhidmatan terbaik kepada rakyat negeri Melaka dengan meneruskan kesinambungan yang telah dibuat ketua menteri sebelum ini," katanya kepada pemberita pada Majlis Tadarrus al-Quran Perdana sempena Ramadan di Kompleks UMNO Bagan Datuk di sini pada Sabtu.Beliau yang juga Timbalan Perdana Menteri turut berkata, kestabilan Kerajaan Perpaduan di Melaka bakal menyumbangkan kemenangan parti-parti komponen dalam Pilihan Raya Negeri (PRN) di enam negeri nanti.Semalam, Datuk Seri Ab Rauf yang dilantik sebagai Ketua Menteri Melaka ke-13 berkata beliau akan mengumumkan barisan Exco yang baharu dalam tempoh 48 jam.

(Ahmad Zahid menghadiri pada Majlis Tadarrus al-Quran Perdana sempenaRamadan di Bagan Datuk)


Jawatankuasa Peringkat Tertinggi ditubuh tangani isu 'doktor kontrak'

KUALA LUMPUR, 1 April- Kementerian Kesihatan menubuhkan Jawatankuasa Peringkat Tertinggi bagi menangani isu berkaitan 'doktor kontrak'.Ia bagi meneliti penyelesaian terbaik terhadap permasalahan berkaitan dengan profesion pegawai perubatan itu.Menteri Kesihatan, Dr. Zaliha Mustafa menerusi kenyataan memaklumkan, jawatankuasa tersebut menggabungkan beberapa kementerian dan agensi serta Ketua Setiausaha Negara.Tegasnya, penganjuran mogok bukan penyelesaian terhadap isu perjawatan itu.Sebaliknya perlu ditangani dengan penglibatan bersama secara profesional. Kementerian sentiasa mengambil langkah proaktif terhadap permasalahan serta permintaan yang ditimbulkan oleh anggota kesihatan.Antaranya dengan mewujudkan perjawatan tetap, memberi penajaan latihan kepakaran atau latihan lanjutan, kenaikan pangkat secara time-based, peluang kenaikan ke gred khas dan pengwujudan gred UD56 untuk pakar perubatan.


Adun PH bakal sertai barisan Exco baharu Melaka

AYER KEROH, 1 April-Ketua Menteri Melaka yang baharu, Datuk Seri Ab Rauf Yusoh membayangkan Ahli Dewan Undangan Negeri (ADUN) dari Pakatan Harapan (PH) akan menyertai barisan Exconya.Menerusi hantaran Facebooknya, beliau berkata barisan exco itu akan bersifat lebih inklusif selain mencerminkan Kerajaan Perpaduan di peringkat persekutuan.Katanya, kerajaan negeri baharu itu juga merupakan hasil muafakat bersama antara parti-parti politik yang mempunyai mandat yang kuat untuk berkhidmat kepada rakyat Melaka.Pelan 100 hari baharu akan turut dirangka bagi menjana lebih banyak pelaburan dan pekerjaan buat negeri berkenaan.Datuk Seri Ab Rauf, yang merupakan ADUN Tanjung Bidara, mengangkat sumpah sebagai Ketua Menteri Melaka ke-13 semalam menggantikan ADUN Lendu Datuk Seri Sulaiman Md Ali yang melepaskan jawatannya.Semalam, Ab Rauf memaklumkan barisan Exco Melaka akan dilantik dalam tempoh 48 jam.Katanya, perkara itu akan dibincangkan bersama Presiden UMNO Datuk Seri Ahmad Zahid Hamid sebelum membuat sebarang keputusan.

(Ketua Menteri Melaka baharu,Datuk Seri Ab Rauf dan TYT Melaka, Tun Seri Ali Rustam/FOTO FB abraufyusohofficial)


Malaysia, Vietnam rai 50 tahun hubungan diplomatik

KUALA LUMPUR, 1 April- Malaysia dan Vietnam yang meraikan 50 tahun hubungan diplomatik tahun ini akan meneruskan komitmen bagi memperkukuh hubungan dua hala dan serantau. Menerusi kenyataan bersama, kedua-dua menteri luar berkata ke arah itu Malaysia dan Vietnam kekal komited untuk melaksanakan Pelan Tindakan 2021-2025 di bawah Perkongsian Strategik antara Malaysia dan Vietnam.Dalam kenyataan bersama, Menteri Luar Datuk Seri Dr Zambry Abdul Kadir dan rakan sejawatannya dari Vietnam, Bui Thanh Son berkata walaupun menghadapi cabaran selama bertahun-tahun Malaysia dan Vietnam akan meneruskan komitmen dalam membina hubungan yang baik. Tumpuan untuk kepentingan bersama telah menyumbang kepada Komuniti ASEAN yang telah menjadi penggerak utama dalam rangka bina serantau yang lebih besar.Kedua-dua pihak juga akan memperdalam kerjasama politik dan ekonomi.Kedua-dua menteri luar juga akan berusaha untuk mempromosi dan menggerakkan penglibatan peringkat tinggi secara tetap dan mengukuhkan mekanisme kerjasama dua hala.Selaras dengan komitmen ini, Malaysia dan Vietnam berharap untuk bertukar-tukar lawatan peringkat tinggi tahun ini, serta penganjuran Suruhanjaya Bersama bagi Kerjasama Ekonomi, Saintifik dan Teknologi (JCM) dan Jawatankuasa Perdagangan Bersama (JTC).Malaysia menjalinkan hubungan diplomatik dengan Vietnam pada 30 Mac 1973.

(Menteri Luar Datuk Seri Dr Zambry Abdul Kadir)


KPM anjur Jelajah sambung belajar buat lepasan SPM dan STPM

GEORGETOWN, 1 April-Beberapa siri jelajah dianjurkan Kementerian Pendidikan Malaysia (KPM) bagi menarik minat pelajar lepasan Sijil Pelajaran Malaysia (SPM) dan Sijil Tinggi Pelajaran Malaysia (STPM) untuk meneruskan pengajian ke peringkat lebih tinggi.Timbalan Menteri Kementerian Pendidikan (KPM), Lim Hui Ying berkata pendekatan itu bagi menyediakan platform kepada pelajar untuk mengetahui lebih lanjut mengenai tawaran dan peluang disediakan kerajaan.Katanya, selain taklimat di sekolah, promosi dan iklan bagi menggalakkan golongan itu sambung belajar akan terus dilakukan.Pulau Pinang, menjadi negeri kedua selepas Selangor dalam penganjuran jelajaah berkenaan.Sementara itu, Lim Hui Ying turut memaklumkan KKM akan mengadakan pengambilan guru baharu dalam masa terdekat.Ini bagi menampung masalah kekurangan guru di seluruh negara, ketika ini.Jelasnya, kekurangan guru itu melibatkan kira-kira 4.9 peratus atau 19,403 orang,berikutan persaraan wajib, persaraan pilihan, kenaikan pangkat, dan cuti belajar.

(Timbalan Menteri Pendidikan, Lim Hui Ying/FOTO RTM)


RTM platform seimbang penyampaian proses demokrasi- Fahmi

(Fahmi Fadzil menjadi tetamu Rancangan Selamat Pagi Malaysia sempena Sambutan Hari RTM ke-77)

KUALA LUMPUR, 1 April- Radio Televisyen Malaysia memainkan peranan penting sebagai platform seimbang kepada rakyat.Ia bagi menjamin penyampaian proses demokrasi yang adil. Khususnya dalam tempoh Pilihan Raya.Jelas Menteri Komunikasi dan Digital, Fahmi Fadzil, RTM turut berfungsi menggalakkan penglibatan masyarakat dalam proses demokrasi."Saya jangkakan PRN memang media rasmi seperti RTM memainkan peranan penting untuk memastikan rakyat terlibat dalam proses demokrasi."Bagi saya kita inginkan suasana sihat pertarungan demokrasi yang sihat tanpa elemen fitnah sebagainya untuk mengangkat hujah mereka biar rakyat memilih bagi tempoh lima tahun kedepan jadi saya percaya RTM akan mainkan peranan sangat penting,"katanya.Beliau berkata demikian dalam Rancangan Selamat Pagi Malaysia sempena Sambutan Hari RTM ke 77.Turut dilancar, logo 77 dan Logo RTM Podcast.


Syarikat telco diarah larang URL dalam SMS

KUALA LUMPUR, 1 April-Kementerian Komunikasi dan Digital (KKD) melalui Suruhanjaya Komunikasi dan Multimedia Malaysia (SKMM) mengeluarkan arahan kepada semua syarikat telekomunikasi (telco) untuk melarang sebarang kandungan pautan pelokasi sumber seragam (URL) dalam khidmat pesanan ringkas (SMS).Timbalan Menteri, Teo Nie Ching menegaskan, arahan tersebut dikeluarkan bagi mengelakkan pengguna menjadi mangsa ‘scam’ atau penipuan dalam talian."MCMC telah mengeluarkan satu arahan kepada syarikat telco untuk pastikan tiada seorang pun yang akan tersalah tekan URL itu dan berkemungkinan menjadi mangsa (penipuan dalam talian). Banyak penipuan dalam talian berlaku apabila pengguna tersalah tekan pautan tersebut, kemudian memberi maklumat peribadi dan akhirnya menjadi mangsa", katanya yang ditemui selepas menjadi tetamu di Ai FM sempena Sambutan Ulang Tahun RTM ke-77.Beliau, bagaimanapun menjelaskan, arahan tersebut akan berkuat kuasa secara berperingkat dan berharap syarikat yang terlibat dapat melaksanakan arahan tersebut dalam masa yang terdekat.Sementara itu, bercakap tentang sambutan ulang tahun RTM ke-77, Teo berkata, RTM mempunyai potensi yang besar dan akan terus menjadi teman setia untuk penonton selain sentiasa menyampai maklumat yang terkini dan pantas kepada pendengar.Tanggal 1 April pada tahun ini menyaksikan lebih tujuh dekad RTM menyumbang peranan sebagai teman setia dan terus diyakini seluruh rakyat Malaysia di samping menjadi suara penghubung antara kerajaan dan rakyat menerusi enam saluran TV dan 34 stesen radio.


Malaysia sokong usaha perkasa kerjasama ASEAN

(FOTO FB Steven Sim Chee Keong 沈志强)

KUALA LUMPUR, 1 April- Malaysia menyokong usaha memperkasa kerjasama ASEAN merangkumi isu seperti kelestarian, kesihatan awam, keterjaminan makanan, peralihan tenaga dan ekonomi digital.Timbalan Menteri Kewangan, Steven Sim turut mencadangkan pendekatan jalur merah untuk menggalakkan negara anggota bersatu, terutamanya dalam isu berkepentingan bersama.Beliau mengemukakan cadangan itu, dalam Mesyuarat Menteri Kewangan ASEAN dan Gabenor Bank Pusat; AFMGM di Bali, Indonesia, berlangsung selama tiga hari berakhir semalam.Jelasnya, sebagai institusi yang ditubuhkan pada abad ke-20, wajar bagi ASEAN mengenal pasti semula had-had tertentu membabitkan rantau ini, sekaligus bersuara sebagai gabungan yang utuh dalam isu-isu berkenaan.Mesyuarat yang turut disertai Menteri dan Timbalan Menteri Kewangan ASEAN itu juga membincangkan aspek dasar kewangan dan monetari. Turut menjadi fokus, pendedahan ASEAN kepada krisis perbankan dan inflasi di Amerika Syarikat dan Europah.

(FOTO FB Steven Sim Chee Keong 沈志强)


Suami isteri maut, anak cedera kemalangan di Baling

BALING, 1 April- Pasangan suami isteri maut manakala anak lelaki mereka yang berusia dua tahun cedera selepas van yang dinaiki mereka terlibat dalam kemalangan di Kilometer 41.02 Jalan Baru Kulim-Baling, di sini, malam tadi.Ketua Polis Daerah Baling, Supt Shamsudin Mamat berkata, dalam kejadian kira-kira pukul 10.15 malam itu, Saiful Azmi Mohd Razali, 35 tahun, maut di tempat kejadian manakala isterinya Sailulhayati Mat Isa, 36 tahun, meninggal dunia ketika menerima rawatan di Unit Kecemasan Hospital Kulim.Katanya, anak pasangan itu, Amar Rizqi yang duduk di bahagian belakang penumpang mengalami kecederaan di kepala serta kulit tangan kirinya terbakar telah dibawa ke hospital yang sama untuk rawatan lanjut.“Hasil siasatan mendapati van jenis Nissan yang dinaiki tiga beranak itu dalam perjalanan dari arah Baling menghala ke Kulim sebelum dipercayai hilang kawalan dan melanggar tembok jambatan di bahagian kiri jalan.“Perlanggaran itu telah menyebabkan van berpusing dan sebuah pacuan empat roda jenis Isuzu dipandu seorang guru lelaki yang berada di belakang van tersebut tidak sempat mengelak lalu melanggar bahagian depan van berkenaan,” katanya dalam kenyataan di sini, hari ini.

Shamsudin berkata kemalangan itu menyebabkan pasangan suami isteri berkenaan meninggal dunia akibat kecederaan parah manakala pemandu pacuan empat roda yang mengalami kecederaan telah dibawa ke Hospital Kulim.Mayat pasangan suami isteri dihantar di Unit Forensik Hospital Kulim untuk menjalani proses bedah siasat. Kes disiasat di bawah Seksyen 41(1) Akta Pengangkutan Jalan 1987.


Peruntukan RM45.5 juta atasi kesesakan di CIQ KSAB disegerakan

(Datuk Seri Ahmad Maslan membuat lawatan kerja ke CIQ KSAB Gelang Patah, Johor Bahru)

JOHOR BAHRU, 1 April- Permohonan peruntukan hampir RM45.5 juta bagi mengatasi kesesakan lalu lintas di Kompleks Kastam, Imigresen dan Kuarantin (CIQ) Kompleks Sultan Abu Bakar (KSAB) Johor Bahru  akan disegerakan.Memberi jaminan itu, Timbalan Menteri Kewangan 1, Datuk Seri Ahmad Maslan.Jelasnya, Kementerian Kewangan (MoF) dan Unit Perancang Ekonomi (EPU) yakin dapat meluluskan peruntukan selepas permohonan dibuat.Timbalan Menteri Kewangan 1, Datuk Seri Ahmad Maslan berkata, perbincangan turut dibuat melalui beberapa agensi dan Pejabat Belanjawan Negara.Projek terlibat ialah penambahan akses laluan masuk ke zon meunggu kenderaan berat import dan eksport; serta menggabung dan membina bumbung dewan bagi penumpang bas ‘inbound’ dan ‘outbound’.Selain menyediakan kemudahan seperti kafe, surau dan tandas serta membuka laluan kontra dari Malaysia ke Singapura."Tahun ini sebabnya isu kesesakan sudah menjadi isu besar itu sebab ada jawatankuasa kabinet dan segala perkara yang boleh dipsersiapkan seger, kita akan siapkan segera terutama dari segi peruntukan peruntukan,"katanya.Beliau berkata demikian kepada pemberita selepas membuat lawatan kerja ke CIQ KSAB Gelang Patah, Johor Bahru.Ketika ini laluan kontra hanya melibatkan Singapura ke Malaysia yang dibuka jika berlaku kesesakan, terutamanya pada hujung minggu, cuti atau perayaan.

(Datuk Seri Ahmad Maslan dalam sidang media selepas membuat lawatan kerja ke CIQ KSAB Gelang Patah, Johor Bahru)


Program Gerak Rahmah 2023 masak 20 kawah bubur lambuk

(Peserta bergotong-royong menyediakan 20 kawah bubur lambuk)

RAUB, 1 April- Sebanyak 20 kawah bubur lambuk dimasak sempena Program Gerak Rahmah 2023, Jom Masak Bubur Lambuk, Ziarah Rahmah Dan Iftar Ramadan Peringkat Kebangsaan 2023 di Dewan Komuniti  Kampung Simpang Kallang, Raub Pahang. Program tersebut diadakan secara bergotong-royong dan serentak di seluruh negara. Program anjuran Jabatan Perpaduan Negara dan Integrasi Nasional (JPNIN) itu bertujuan mengimarahkan bulan Ramadan dan mengeratkan hubungan antara komuniti di sini. Dianggarkan sebanyak 2,000 bekas bubur lambuk akan diedarkan kepada penduduk setempat di Kampung Simpang Kallang, Raub Pahang.Menteri Besar Pahang, Datuk Seri Wan Rosdy Wan Ismail dijangka akan menyempurnakan program itu pada pukul 3.00 petang ini.Program dijayakan 400 peserta yang terdiri daripada penduduk kampung dan kawasan sekitar.


Bekas ADUN Bukit Kayu Hitam meninggal dunia

ALOR SETAR, 1 April- Bekas Ahli Dewan Undangan Negeri (ADUN) Bukit Kayu Hitam Datuk Ahmad Zaini Japar meninggal dunia pada pukul 5.42 pagi tadi di Pusat Perubatan Universiti Malaya (PPUM), Kuala Lumpur.Perkhabaran sedih itu dimaklumkan anaknya Ahmad Qusyairi menerusi hantaran di Facebook, menyatakan bapanya yang berusia 67 tahun meninggal dunia tetapi beliau tidak menyatakan punca Allahyarham meninggal dunia.“Abah pergi di bulan Ramadan yang penuh mulia. Dimaklumkan bahawa ayah saya Datuk Ahmad Zaini Japar telah kembali ke rahmatullah pada jam 5.42 pagi di PPUM Kuala Lumpur," katanya.Ahmad Qusyairi berkata, solat jenazah dan penghormatan terakhir untuk Allahyarham akan diadakan di rumah Allahyarham di No.176, Jalan Indah 3, Suasana Indah, Jitra, Kedah selepas selesai urusan di hospital.Tambah beliau, jenazah kemudian akan dikebumikan di Tanah Perkuburan Masjid Changlun, Changlun.

Allahyarham Ahmad Zaini yang juga bekas Ketua UMNO Bahagian Kubang Pasu memenangi kerusi Dewan Undangan Negeri (DUN) Bukit Kayu Hitam dalam Pilihan Raya Umum (PRU) ke-12 pada 2008 dan berjaya mempertahankan kerusi itu semasa PRU13 pada 2013.Pada PRU14, Allahyarham gagal mempertahankan kerusi itu apabila tewas kepada calon daripada Parti Pribumi Bersatu Malaysia (BERSATU) dan difahamkan tidak melibatkan diri dalam PRU15 disebabkan masalah kesihatan.


FAMA Terengganu anjur Pasar Tani Syawal Madani

KUALA TERENGGANU, 1 April- FAMA Terengganu akan menganjurkan Pasar Tani Syawal Madani melibatkan tiga lokasi di negeri ini.Ia merupakan program jualan khas bagi umat Islam melakukan persiapan menyambut Aidilfitri.Pengarah FAMA Terengganu, Nukman Hashim berkata, tiga lokasi berkenaan ialah Pasar Tani Kuala Berang pada 17 April ini, Pasar Tani Hiliran pada 20 April dan Pasar Tani kekal di Cukai Kemaman pada 21 April.Sebanyak 2,000 ekor ayam, satu tan daging dan ikan serta 500 kilogram sayur-sayuran antara komoditi yang akan dijual dengan harga penjimatan."Jadi kalau raya dalam 22, 23 ini sedang eloklah untuk persiapan raya yang mana kita bawa pelbagai barangan dengan harga yang menarik."Insya-Allah 5 hingga 20% lebih murah jadi datanglah beramai-ramai."Ayam, ikan, daging dan sayur-sayuran itu komoditi utama yang akan dapat pengurangan insya-Allah," katanya.

Sementara itu, ketika ditanya mengenai bekalan telur, Nukman berkata FAMA Terengganu telah melakukan program intervensi telur bagi memastikan tidak terputus bekalan.Bermula Disember lalu pihaknya membawa masuk telur antara 2,000 hingga 3,000 papan seminggu.Jumlah itu meningkat kepada 5,000 papan seminggu sebagai persiapan Ramadan dan Aidilfitri.Tambah beliau, keutamaan kepada tiga daerah yang kritikal iaitu Kuala Terengganu, Setiu Dan Besut.


Berita Perdana wajah baharu, Hannah Yeoh baca berita malam ini

(Penampilan eksklusif Hannah Yeoh dalam segmen STADIUM RTM)

KUALA LUMPUR, 1 April- Bersempena Ulangtahun RTM ke-77, Berita Perdana yang menjadi buletin tonggak RTM setiap hari pukul 8:00 malam akan tampil dengan wajah serta ‘look and feel’ baharu mulai malam ini, 1 April 2023.Menggunakan pendekatan skrip yang lebih ringkas dan penyampaian lebih pantas dan dinamik, durasi Berita Perdana wajah baharu dipendekkan daripada 1 jam kepada 30 minit.Selain perkembangan semasa peristiwa utama dalam negara dan perkembangan ekonomi domestik, pengisian wajah baharu Berita Perdana dimantapkan dengan dua segmen baharu.Segmen H-KLIK yang memaparkan perkembangan seni kreatif dan hiburan tanahair akan ke udara setiap hari, dengan edisi istimewa setiap Sabtu dan Ahad, dengan mengetengahkan selebriti tanah air sebagai penyampai.Segmen STADIUM RTM pula sebagai platform perkembangan sukan tempatan dan antarabangsa akan turut menampilkan edisi istimewa setiap Sabtu dan Ahad.Bersempena edisi Ulangtahun RTM Ke-77 pada 1 dan 2 April, pelakon dan pengacara Zoey Rahman akan tampil sebagai penyampai segmen H-KLIK.Manakala Menteri Belia dan Sukan, Hannah Yeoh akan membuat penampilan eksklusif sebagai penyampai sulung segmen STADIUM RTM.Penyampai utama Berita Perdana terdiri daripada Fathil Hidayat Gazali, Farhatul Aishati, Ivan Toh, Hazel Desmond, Shahril Sarapudin, Margaret Gambang, Andy Reza Rohadian dan Faris Izzat Shahrudin.Persembahan Juru Bahasa Isyarat yang dipelopori sejak 1995 turut kekal menjadi kekuatan Berita Perdana.Sementara itu, berpegang pada maksud ‘KANTA’ iaitu medium memulihkan pandangan yang menjadikan penglihatan lebih jelas, tim Berita TV RTM memperkenal slot baharu setiap hari sebelum Berita Perdana ke udara.Bermula pukul 7.44 hingga 7.59 malam, KANTA 744 ialah buletin mini yang menjadi platform padat intipati berita kemanusiaan, tragedi, bencana, jenayah dan apa sahaja rangkuman peristiwa menarik dalam dan luar negara yang ingin ditonton ramai.Ditunjangi editor berpengalaman, penyampaian barisan personalitinya yang segar dan bertenaga pasti menjanjikan pengalaman penontonan dengan impak berbeza.KANTA 744 menampilkan Syairul Islam Basmullah, Faiz Syahirah Nizam, Azamuddin Hussain & Nurul Hidayah Nawai selaku penyampai.

(KANTA 744, slot buletin mini baharu setiap hari sebelum Berita Perdana ke udara)


Kanta 744 tampil 'look and feel' berita RTM lebih segar

KUALA LUMPUR, 1 April- Berkonsepkan berita ringkas dan padat, Kanta 744 yang bersiaran selama 15 minit setiap hari menjanjikan pengalaman baharu kepada penonton.Buletin mini yang bersiaran tepat pukul 7.44 malam sebelum Berita Perdana itu, mengetengahkan 'look and feel' baharu untuk menarik lebih ramai penonton terutama dalam kalangan generasi muda.Menurut penerbit, Mohd Yunus Mohd Nor,walaupun hanya 12 saat diperuntukkan untuk setiap berita, namun Kanta 744 merangkumi semua segmen termasuk nasional, semasa, ekonomi, dunia, sukan, hiburan dan lain-lain."Kanta 744 merupakan buletin yang padat dan ringkas, kita ada tajuk-tajuk utama dan berita biasa termasuk ekonomi dan dunia.Jadi kalau kita tonton Kanta 744 umpama dah tonton keseluruhan berita untuk hari tersebut dan untuk berita lebih komprehensif pula, penonton boleh terus kekal untuk menyaksikan Berita Perdana pada pukul 8.00 malam," katanya di sini.Sementara itu menurut seorang lagi penerbit Kanta 744, Khairul Azli Rahim, tujuan utama format baharu itu diketengahkan adalah untuk menarik lebih ramai penonton menyaksikan siaran berita RTM."Kadang-kadang penonton ini mereka tiada masa untuk menonton berita yang agak lama, jadi kami ketengahkan Kanta 744.Walaupun ringkas, namun ia padat dan menyeluruh dalam tempoh 15 minit itu," ujarnya.Bagi penyampai, Syairul Islam Basmullah, 24, Kanta 744 menjadi medium mematangkan cara dan gaya penyampaiannya."Sebenarnya Kanta 744 ini saya sampaikan secara lebih bertenaga dengan temponya yang agak laju dan beritanya berturut-turut.Jadi, saya perlu mahir untuk mencuri nafas supaya tidak kelihatan termengah-mengah ketika menyampaikan berita, pada masa sama perlu berhati-hati supaya tidak tersasul," katanya.

(Syairul Islam Basmullah, Penyampai Kanta 744)

Tambah Syairul, format Kanta 744 yang lebih segar itu juga berjaya menarik lebih ramai penonton dalam kalangan generasi muda.Selain Syairul, Kanta 744 turut menampilkan Faiz Syahirah Nizam, Azamuddin Hussain dan Nurul Hidayah Nawai selaku penyampai.


187 mangsa banjir di Nabawan ditempatkan di PPS

KOTA KINABALU, 1 April- Seramai 187 orang daripada 51 keluarga dipindahkan ke pusat pemindahan sementara (PPS) akibat banjir yang melanda daerah Nabawan, pagi ini.Sekretariat Jawatankuasa Pengurusan Bencana Negeri Sabah dalam kenyataan memberitahu semua mangsa banjir dipindahkan ke PPS Gereja SIB Salarom Baru yang dibuka pukul 12.30 tengah malam tadi."Trend pemindahan mangsa banjir adalah kekal pada pagi ini.

"Banjir dipercayai akibat hujan lebat berterusan bermula petang semalam," menurut kenyataan itu.

Sementara itu, Jabatan Kerja Raya Sabah dalam kenyataan memberitahu hanya satu jalan iaitu Jalan Pamuntarian-Kabu Baru di Nabawan tidak boleh dilalui akibat ditenggelami air dalam kejadian banjir dan tiada jalan alternatif boleh digunakan pengguna jalan raya buat masa ini.Dalam pada itu, Jabatan Meteorologi Malaysia pada pukul 5.00 pagi tadi mengeluarkan amaran ribut petir, hujan lebat dan angin kencang dijangka berlaku di kawasan pantai barat negeri ini terutama Kota Belud dan Kudat hingga pukul 9.00 pagi ini.


Lebih 12,000 warga asing dihantar pulang ke negara masing-masing

NIBONG TEBAL, 1 April - Seramai 12,330 warga asing yang ditahan di depot imigresen seluruh negara telah dihantar pulang ke negara masing-masing.

Ketua Pengarah Imigresen, Datuk Ruslin Jusoh berkata daripada jumlah itu, 9,606 adalah tahanan lelaki manakala selebihnya merupakan tahanan wanita.

Beliau berkata, untuk tempoh sama iaitu antara Januari tahun ini hingga kelmarin, seramai 11,650 warga asing masih ditahan di depot-depot berkenaan.

Kesemua tahanan tersebut ditahan mengikut kepada tiga kategori.

"Terdapat beberapa kategori tahanan di depot imigresen seperti banduan asing yang tamat hukuman penjara dan diserahkan kepada Jabatan Imigresen untuk urusan pengusiran ke negara asal.

"Kedua mereka yang ditangkap atas kesalahan di bawah Akta Imigresen 1959/63 atau Peraturan-Peraturan Imigresen 1963 serta kesalahan-kesalahan imigresen lain yang masih dalam siasatan kes dan tahanan warga asing yang diserahkan oleh agensi penguatkuasaan lain untuk tindakan usir. Ketiga Majoriti PATI ini terdiri daripada warga Filipina, Indonesia dan Myanmar," kata Ruslin disini.

(Ruslin bercakap kepada media pada majlis penutupanDepot Imigresen Sementara Sungai Bakapyang beroperasi sejak lebih dua tahun lalu, semalam)

Difahamkan, terdapat dua lagi depot sementara dan 18 depot imigresen kekal di seluruh negara ketika ini.


JPJ Selangor nafi jadi punca kemalangan, sebaliknya bantu mangsa

SHAH ALAM, 1 APRIL - Jabatan Pengangkutan Jalan (JPJ) Negeri Selangor menafikan dakwaan kononnya seorang penunggang motosikal terlibat dalam kemalangan sehingga terbaring di atas jalan raya akibat daripada sekatan jalan raya yang dijalankan oleh jabatan berkenaan, pada 28 Mac lalu.JPJ Selangor dalam kenyataan berkata, dakwaan itu tular di media sosial menerusi kiriman suara dan gambar dua pegawai JPJ yang berada berdekatan dengan penunggang motosikal berkenaan yang terbaring di atas jalan.Kenyataan itu menjelaskan dua pegawai yang berada di lokasi kejadian itu sebenarnya bertindak pantas memberikan bantuan awal dengan mengawal lalu lintas."Kejadian berlaku pada 5.40 petang, 28 Mac lepas, ketika sepasukan anggota JPJ Selangor sedang melakukan rondaan di sekitar KM 4.4 Lebuhraya Selat Klang Utara dari arah Bandar Sultan Suleiman menghala ke Shah Alam. Apabila tiba di tempat kejadian, seorang penunggang motosikal didapati terbaring di atas jalan raya akibat satu kemalangan. "Tanpa membuang masa, pihak JPJ memberikan bantuan awal, mengawal lalu lintas di lokasi dengan meletakkan kon keselamatan serta terus menghubungi talian kecemasan 999 untuk bantuan kecemasan paramedik," katanya .

Menurut kenyataan itu siasatan awal pihaknya mendapati kemalangan berlaku disebabkan penunggang motosikal itu hilang kawalan sehingga terbabas, dan dia kini dilaporkan sedang menerima rawatan lanjut di Hospital Tengku Ampuan Rahimah, Klang.


KUSKOP lancar skim baharu pada 6 Mei

PUTRAJAYA, 31 Mac- Kementerian Pembangunan Usahawan dan Koperasi (KUSKOP) melalui agensinya SME Corp akan melancarkan satu lagi skim baharu pada 6 Mei ini.Menterinya, Datuk Ewon Benedick berkata pelbagai inisiatif membantu usahawan dari Sabah dan Sarawak akan dilaksanakan dari masa ke masa supaya mereka tidak berasa ketinggalan.KUSKOP telah melancarkan beberapa skim sebelum ini seperti Skim Pembiayaan Usahawan Tamu dengan peruntukan RM5 juta untuk membantu usahawan pasar tamu di Sabah dan Sarawak ."Ini merupakan pendekatan kita selepas kita berlibat urus dengan usahawan, koperasi, pemegang taruh di Sabah dan Sarawak. Ada keperluan untuk kita memperkenalkan skim-skim khas untuk Sabah dan Sarawak kerana mereka berhadapan dengan cabaran yang unik, berbeza berbanding dengan usahawan-usahawan di Semenanjung. "Contohnya dari segi logistik, hebahan maklumat infrastruktur perniagaan, kemudahan dan capaian internet," kata Ewon selepas menyampaikan sumbangan kepada 20 anak yatim, asnaf dan guru dari Pertubuhan Warisan Suci di majlis berbuka puasa KUSKOP, disini.

(Datuk Ewon berkata KUSKOP lancar skim baharu pada 6 Mei)


SHAH ALAM, 31 Mac- Penjawat awam di Selangor akan menerima Insentif Khas Aidilfitri Kita Selangor sebulan gaji atau minimum RM1,000 yang dibayar ke akaun masing-masing selewat-lewatnya pada 21 April.Menteri Besar, Datuk Seri Amirudin Shari berkata bayaran itu merangkumi penjawat awam bawah pentadbiran Setiausaha Kerajaan (SUK) Selangor, penjawat awam persekutuan bawah pentadbiran SUK Selangor serta Ahli Majlis dan guru Kelas Al-Quran dan Fardu Ain (KAFA)Selain itu, pemimpin masyarakat seperti Pengerusi Majlis Pengurusan Komuniti Kampung (MPKK), Setiausaha MPKK, Pegawai Perhubungan Kampung, Ketua Komuniti, Penyelia Pusat Wanita Berdaya Selangor dan Penggerak Belia Selangor akan menerima sebulan elaun. Amirudin juga mengumumkan bahawa penggerak masjid (nazir, imam rawatib, siak, bilal) serta guru rakyat (sekolah rendah agama, Kafa dan pra) akan menerima bantuan khas sebanyak RM500."Sebagai tanda penghargaan kepada jasa dan komitmen penjawat awam Kerajaan Persekutuan yang berkhidmat di negeri ini seperti polis, tentera, guru dan jururawat yang berpendapatan bawah RM3,000 sebulan, turut akan menerima sebanyak RM200 secara sekali beri," kata Amirudin ketika berucap dalam Program Iftar Rapat Rahmah Ramadan Menteri Besar Selangor Bersama Warga Penjawat Awam di Dewan Jubli Perak, Sultan Abdul Aziz di sini.

(Datuk Seri Amirudin berkata Penjawat awam Selangor terima "duit raya" sebulan gaji)


Komuniti pendidikan mahu pendekatan baharu diteruskan

(Fadhlina ditemu bual pada media dalam program Jerayawara Pendidikan Madani Peringkat Negeri Sembilan)

SEREMBAN, 31 Mac- Pendekatan tiada kelas akademik pada minggu pertama persekolahan yang dilaksanakan buat pertama kali mendapat respons positif daripada pelbagai pihak.Menurut Menteri Pendidikan, Fadhlina Sidek, komuniti pendidikan meminta agar pekeliling baharu itu terus dilaksanakan dalam sesi pertama persekolahan akan datang."Semua sangat gembira, menceriakan. 'Makcik kantin' pun dapat manfaat daripada program itu diperkenalkan semua sekolah mendapat impak yang cukup terkesan daripada hala tuju yang kita tetapkan minggu pertama itu tidak ada sesi akademik tetapi lebih kepada suai kenal,," kata Fadhlina ketika ditemui media dalam program Jerayawara Pendidikan Madani Peringkat Negeri Sembilan di sini.

(Fadhlina ketika ditemui media dalam program Jerayawara Pendidikan Madani Peringkat Negeri Sembilan)


KKDW komited tangani kadar kemiskinan tegar negara

IPOH, 31 Mac- Pelbagai program sedang disusun Kementerian Kemajuan Desa dan Wilayah (KKDW) dengan kerjasama kementerian lain dalam usaha mengurangkan kadar kemiskinan tegar dalam negara termasuk di Perak.Timbalan Perdana Menteri, Datuk Seri Dr Ahmad Zahid Hamidi berkata pelaksanaannya dibuat dengan mengambil kira landskap kependudukan serta faktor demografi yang terdapat di negeri itu.Perkara mengenainya akan diumumkan kementerian berkenaan dari semasa ke semasa."Itu adalah kaedah konvensional yang telah dilakukan. Kita mahu lakukan sesuatu anjakan perubahan seperti yang saya sebutkan tadi. Ini turut mengambil kira landskap kependudukan demografi di Perak dan juga pengenalpastian kawasan-kawasan desa dan pinggir bandar yang akan terus diberikan perhatian," kata Zahid selepas menghadiri Majlis Santunan Kasih Ramadan Negeri Perak di Sekolah Izzuddin Shah, Ipoh yang dihadiri hampir 1,500 tetamu.Pada majlis tersebut beliau turut mengumumkan peruntukan sebanyak RM1 juta bagi menaik taraf sekolah tersebut.Ipoh merupakan lokasi ketujuh penganjuran Majlis Santunan Kasih Ramadan yang diadakan bertujuan merapatkan jalinan ukhwah di antara kementerian berkenaan dengan masyarakat.


Pelantikan Ab Rauf disasar tingkatkan ekonomi Melaka - Zahid

IPOH, 31 Mac- Pelantikan ADUN Tanjung Bidara, Datuk Seri Ab Rauf Yusof sebagai Ketua Menteri Melaka yang baharu merupakan kesinambungan kepada pemerintahan terdahulu.Timbalan Perdana Menteri, Datuk Seri Dr Ahmad Zahid Hamidi berharap dengan pelantikan tersebut ia dapat menarik lebih ramai pelabur luar ke negeri itu terutama berkaitan sektor perindustrian dan pelancongan."Saya telah dimaklumkan bahawa terdapat kawasan industri yang akan dibangunkan dan potensi pelabur-pelabur melalui 'Foreign Direct Investment' (FDI) yang akan dibawa ke Melaka yang mana nilainya mungkin mencecah RM100 juta untuk tempoh empat tahun.Ini sekali gus bakal menyediakan peluang pekerjaan pembangunan ekonomi dan juga hasil yang akan dikutip kerajaan negeri akan bertambah," kata Zahid kepada pemberita selepas menghadiri Majlis Santunan Kasih Ramadan Negeri Perak, di sini.Datuk Seri Ab Rauf dilantik sebagai Ketua Menteri Melaka ke-13 selepas ADUN Lendu, Datuk Seri Sulaiman Md Ali melepaskan jawatan tersebut.


Tarikh Aidilfitri belum ditetapkan - JAKIM

PUTRAJAYA, 31 Mac- Masyarakat dinasihatkan agar tidak terkeliru dengan tangkap layar yang tular memaparkan “Pemberitahuan Akhir Ramadan 1444H 20 April 2023”, dipercayai disiarkan menerusi sebuah paparan iklan di sebuah masjid. Jabatan Kemajuan Islam Malaysia (JAKIM) menerusi satu kenyataan memaklumkan, cerapan Hilal Syawal bagi tahun ini adalah pada petang hari Khamis, 29 Ramadan bersamaan 20 April."Buat semakan ketepatan tarikh Hijri yang terdapat pada jam digital azan khususnya di masjid dan surau agar sentiasa selari dengan Kalendar Hijri yang dikeluarkan oleh JAKIM atau pihak berkuasa agama negeri dan disahkan oleh Panel Pakar Falak."Semua pihak juga dimohon menghormati ketetapan Majlis Raja-Raja mengenai perkara ini dan tidak membuat sebarang andaian awal mengenai tarikh Hari Raya Aidilfitri," tambah kenyataan itu.

(Tangkap layar yang tular di media sosial)


Tambah baik tadbir urus dan projek di Melaka - Ab Rauf

AYER KEROH, 31 Mac- Pentadbiran baharu kerajaan negeri Melaka akan memberi fokus untuk menambah baik pelbagai aspek termasuk urus tadbir.Ketua Menteri Melaka, Datuk Seri Ab Rauf Yusoh berkata bagaimanapun dasar serta perancangan awal kerajaan negeri terdahulu tetap diteruskan seperti biasa."Saya ingin tegaskan bahawa apa juga yang dirancangkan oleh kerajaan terdahulu di bawah pimpinan Datuk Seri Utama Sulaiman Md Ali.Saya akan pikul tanggungjawab ini dan memberikan penambahbaikan kepada program-program atau projek-projek yang telah pun diusahakan oleh beliau sebelum ini," kata Ab Rauf kepada pemberita dalam sidang media di Seri Negeri, di sini.Beliau juga beriltizam untuk menarik kehadiran lebih ramai pelabur ke Melaka dalam usaha melonjakkan sektor ekonomi negeri selain menambah baik infrastruktur jalan raya dan kemudahan awam.Selain itu, aspek kebajikan rakyat kekal menjadi keutamaan.


Exco negeri baharu Melaka diumum dalam tempoh 48 jam

AYER KEROH, 31 Mac- Barisan baharu Exco Kerajaan Negeri Melaka akan diumumkan dalam tempoh 48 jam.Ketua Menteri Melaka, Datuk Seri Ab Rauf Yusoh berkata ia berikutan dengan pelantikan beliau sebagai ketua menteri yang baharu secara tidak langsung barisan exco sedia ada turut terbubar."Sudah pasti barisan exco akan diputuskan dalam masa yang terdekat. Saya sedang membuat pertimbangan tentang pelantikan exco baharu. Saya tidak mendapat panduan lagi, saya akan cuba merujuk kepada pucuk pimpinan," kata Ab Rauf kepada pemberita hari ini.Beliau berkata demikian dalam sidang media di Seri Negeri, Ayer Keroh selepas Istiadat Pengurniaan Suratcara Pelantikan dan Angkat Sumpah Jawatan, Taat setia serta Sumpah Simpan Rahsia Ketua Menteri Melaka ke-13 dihadapan Yang di Pertua Negeri, Tun Mohd Ali Mohd Rustam.Beliau turut menjelaskan pelantikan exco melibatkan Ahli Dewan Undangan Negeri (ADUN) daripada Pakatan Harapan (PH) akan dibincangkan bersama pucuk pimpinan.


KPM, KKR kerjasama pantau sekolah daif

KLANG, 31 Mac- Kementerian Pendidikan akan bekerjasama dengan Kementerian Kerja Raya dalam usaha memantau sekolah yang disenaraikan sebagai daif dan tidak selamat.Timbalan Menteri Pendidikan, Lim Hui Ying berkata setakat ini sebanyak 830 sekolah disenaraikan sebagai bangunan daif antara skala enam hingga tujuh terutama di Sabah dan Sarawak.Beliau menyatakan demikian ketika ditanya berhubung kejadian bumbung runtuh membabitkan sebuah blok di Sekolah Menengah Kebangsaan (SMK) Cheras Jaya semalam. "Kerana ada banyak aspek struktur bangunan terutama struktur bangunan yang tidak selamat diduduki oleh murid-murid. Jadi skala 6 dan skala 7 memang adalah mengancam murid-murid, jadi ini mesti kita perhatikan," kata Lim selepas merasmikan Pameran Pendidikan Institusi Pengajian Tinggi Awam Tahun 2023 di sini.Pameran berkenaan yang julung kali diadakan melibatkan kerjasama pelbagai agensi kerajaan termasuk Kementerian Belia dan Sukan, Jabatan Pendidikan Negeri Selangor dan Jabatan Pendidikan Wilayah Persekutuan Kuala Lumpur.Dengan kehadiran hampir 2,000 pelajar, pameran yang berlangsung sehari ini menjadi paltform kepada pelajar lepasan Sijil Pelajaran Malaysia (SPM) dan Sijil Tinggi Persekolahan Malaysia (STPM) mengetahui lebih dekat mengenai tawaran dan peluang melanjutkan pelajaran . Siri 1 Pameran Pendidikan Institusi Pengajian Tinggi Awam Tahun 2023 akan diteruskan di tiga lagi lokasi iaitu Pulau Pinang, Perak dan Johor.

(Lim selepas merasmikan Pameran Pendidikan Institusi Pengajian Tinggi Awam Tahun 2023)


Rumah terbakar, tiga mangsa cedera

SITIAWAN, 31 Mac - Tiga termasuk seorang kanak-kanak cedera dalam kebakaran di sebuah rumah di Taman Dinding, Sitiawan.Jurucakap Jabatan Bomba dan Penyelamat (JBPM) Perak memaklumkan mereka yang cedera merupakan seorang lelaki dewasa dan seorang wanita dewasa serta kanak-kanak berusia empat tahun.Mangsa lelaki mengalami kecederaan di bahagian kaki manakala kedua mangsa yang lain hanya mengalami kecederaan ringan.Mangsa yang cedera diberi rawatan oleh pasukan kesihatan Kementerian Kesihatan Malaysia (KKM).Punca sebenar kebakaran dan jumlah kerugian masih dalam siasatan.Operasi tamat pada pukul 1.30 tengah hari.


Ab Rauf angkat sumpah Ketua Menteri Melaka ke-13

AYER KEROH, 31 Mac- Ahli Dewan Undangan Negeri (ADUN) Tanjung Bidara, Datuk Seri Ab Rauf Yusoh secara rasmi dilantik sebagai Ketua Menteri Melaka ke-13.Istiadat Pengurniaan Suratcara Pelantikan dan Angkat Sumpah Jawatan, Taat Setia serta Sumpah Simpan Rahsia Ketua Menteri Melaka ke-13 dilaksana di hadapan Yang Dipertua Negeri, Tun Dr Mohd Ali Mohd Rustam dan isteri, Toh Puan Dr. Asmah Ab Rahman.Istiadat berlangsung di Dewan Seri Utama, Pejabat Yang Dipertua Negeri Melaka di Seri Negeri, di sini.

(Datuk Seri Ab Rauf Yusoh mengangkat sumpah sebagai Ketua Menteri Melaka ke-13 di hadapan Yang Dipertua Negeri, Tun Dr Mohd Ali Mohd Rustam di sini)

Datuk Seri Ab Rauf, 62 tahun juga merupakan Pengerusi Badan Perhubungan UMNO Melaka sejak 2018.Pada Pilihan Raya Umum Dewan Undangan Negeri (DUN) Melaka 2021, beliau memenangi kerusi DUN Tanjong Bidara, menewaskan calon Perikatan Nasional (PN), Datuk Mas Ermieyati Samsudin dan calon Pakatan Harapan (PH), Zainal Hassan.Beliau kemudian dilantik sebagai Exco Kanan Pelaburan, Perindustrian, Pembangunan Usahawan dan Koperasi negeri.Datuk Seri Ab Rauf mendapat pendidikan awal di Sekolah Kebangsaan (SK) Jeram sebelum menyambung pengajian di Institut Kemahiran MARA (IKM) di Kampung Pandan, Kuala Lumpur. Beliau mendirikan rumahtangga bersama Datin Seri Zuriyah Aziz.


Kaedah E-Invois diperhebat, pastikan tiada pihak  culas bayar cukai

PUTRAJAYA, 31 Mac - Kaedah Invois Elektronik (E-Invois) akan diperhebat mulai tahun hadapan.Langkah itu bagi memastikan tiada mana-mana pihak yang 'culas' dalam membuat pembayaran cukai.Timbalan Menteri Kewangan, Datuk Seri Ahmad Maslan berkata alternatif menerusi sistem percukaian itu juga bagi menggalakkan perkembangan ekonomi negara menerusi perniagaan yang telus.

"Jadi E-Invois ini membolehkan perniagaan telus sebagaimana GST juga, jadi kita ingin perhebatkan E-Invois itu bermula tahun hadapan bagi memastikan ketelusan maklumat perniagaan dan apabila perniagaan itu telus, pelarian cukai boleh dielakkan," katanya kepada pemberita selepas Majlis Pelancaran E-Kaunter dan Perasmian Piagam Pelanggan Lembaga Pembiayaan Perumahan Sektor Awam (LPPSA), di sini.Sementara itu, Ketua Pegawai Eksekutif LPPSA, Mohd. Farid Nawawi berkata LPPSA kini tampil menawarkan e-Kaunter bagi pelanggannya mudah berhubung menerusi panggilan video.Katanya, wadah tersebut antara usaha agensi itu menambah baik penyampaian perkhidmatan dan memudahkan urusan.“Pelbagai perkhidmatan ada disediakan termasuk konsultasi bagi pengiraan kelayakan, semakan tunggakan, pertanyaan status pinjaman dan penghantaran dokumen meliputi notis pemaklumaan persaraan, kematian peminjam dan lain-lain perkhidmatan,” katanya.


Kertas Putih Pertahanan bukti kesiapsiagaan pertahanan negara

KUALA LUMPUR, 31 Mac-'Malaysia yang Selamat berdaulat dan makmur' menjadi kerangka penting Kertas Putih Pertahanan (KPP) kementerian Pertahanan.KPP menjadi bukti kesiapsiagaan pertahanan negara selain menjadi panduan utama dalam membuat perancangan serta pelaksanaan jangka panjang.Timbalan Ketua Setiausaha (Dasar) Kementerian Pertahanan, Mohd Yani Daud berkata KPP KPP merangkumi pelaksanaan hala tuju pertahanan negara bagi tempoh 2021-2030.Tambahnya, Perbincangan berkaitan KPP dibuat secara teliti melibatkan agensi-agensi berkepentingan. Kertas Putih Pertahanan (KPP) adalah dokumen terbuka yang memberikan penerangan secara jelas peranan rakyat, agensi dan organisasi pertahanan selain anggota tentera dalam mempertahankan negaraSelain itu, KPP juga bersifat umum dan tidak mengandungi maklumat sulit dan sensitif berhubung keselamatan negara.


PSM tawar rumput SNBJ secara percuma kepada orang ramai

KUALA LUMPUR, 31 Mac - Perbadanan Stadium Malaysia (PSM) menawarkan rumput padang Stadium Nasional Bukit Jalil (SNBJ) secara percuma kepada orang ramai, pagi tadi, susulan projek penaiktarafan padang stadium tersebut.Sempena dengan kerja-kerja penggantian rumput padang SNBJ kelak, PSM menawarkan rumput sedia ada secara percuma kepada orang awam dan ia dibuka sehingga petang ini.Rata-rata mereka yang hadir teruja dan gembira apabila menerima lebih kurang empat petak rumput padang berukuran 1x1 kaki bagi setiap orang."Kerana bagi peluang kepada orang ramailah untuk mendapatkan rumput secara percuma, kita datang nak ambil rumputlah untuk kita tanam di padang bolasepak milik pusat pemulihan, padang tu memang kita gunakan untuk aktiviti," kata Wan Donnie Wan Abdullah.

(Orang ramai mengambil rumput padang Stadium Nasional Bukit Jalil yang dibuka kepada pengunjung sehingga petang ini/ Foto BERNAMA)

"Kita nak letak dekat rumah lepas itu sebagai kenanganlah sebab stadium ini nak pakai rumput baharu, jadi ambil sikit sebagai 'souvenir' (cenderahati) untuk kita simpan," jelas Erik Tan.SNBJ selepas ini bakal menggunakan rumput jenis Zeon Zoysia dengan kos sebanyak RM2.3 juta yang dijadual bermula bulan depan dan dijangka siap awal Oktober.Projek berkenaan menggunakan peruntukan Rancangan Malaysia Ke-12 (RMK12) serta sumbangan dana tajaan daripada Tunku Mahkota Johor (TMJ) merangkap pemilik Kelab Bolasepak Johor Darul Ta'zim (JDT), Tunku Ismail Sultan Ibrahim.


Lelaki pukul Imam dihantar ke Hospital Permai

KUANTAN, 31 Mac-Lelaki yang tular memukul imam jemputan di Masjid Negeri Sultan Ahmad Shah 1, Kuantan, Pahang pada Ahad lalu, akan dihantar ke Hospital Permai, Johor Bahru bagi mendapatkan pemantauan dan laporan psikiatri.Perintah itu dikeluarkan Majistret Tengku Eliana Tuan Kamaruzaman terhadap  Ahmad Paijan Abd Rashid, 38, mengikut Seksyen 342 Kanun Tatacara Jenayah.Sebelum itu, Ahmad Paijan yang berada di kandang tertuduh ketika pertuduhan dibacakan oleh jurubahasa mahkamah hanya menjawab 'saya terdengar suara'.Bagaimanapun tiada pengakuan direkodkan.Ahmad Paijan didakwa dengan sengaja menyebabkan gangguan kepada sembahyang subuh yang sedang dijalankan dengan sah di sisi undang-undang.Dia didakwa mengikut Seksyen 296 Kanun Keseksaan yang memperuntukkan hukuman penjara selama tempoh sampai setahun atau denda atau kedua-dua sekali.Timbalan Pendakwa Raya, Ezuain Farhana Ahmad bersama Anuarul Hakim Abdul Muen tidak menawarkan sebarang jaminan kepada tertuduh.Ezuain Farhana turut  membuat permohonan  di bawah Seksyen 342 Kanun Tatacara Jenayah agar tertuduh dihantar ke Hospital Permai, Johor Bahru bagi menjalankan pemeriksaan.Kes disebut semula pada 22 April depan.Sebelum ini, tular satu rakaman video menunjukkan kejadian seorang lelaki kurang siuman telah memukul imam jemputan.Video berdurasi 30 saat itu memaparkan seorang lelaki berpakaian baju Melayu dan kain pelikat datang dari arah belakang jemaah lalu bertindak menolak jemaah sebelum memukul imam jemputan terbabit dengan sepasang selipar berwarna putih.Pihak Masjid Sultan Ahmad Shah 1 bagaimanapun dalam pengumuman mereka meminta agar orang ramai menghentikan penularan video terbabit dan tidak akan bertanggungjawab terhadap mana-mana pihak yang akan berhadapan dengan tindakan undang-undang disebabkan penyebaran video tersebut.

(Tertuduh, Ahmad Paijan Abd Rashid dibawa keluar daripada Kamar Mahkamah/FOTORTM)


KTMB tawar tren khas ke Pantai Timur sempena Aidilfitri

KUALA LUMPUR, 31 Mac- Keretapi Tanah Melayu Bhd (KTMB) menawarkan empat perjalanan bagi perkhidmatan Tren Khas Ekspres Lambaian Aidilfitri ke Pantai Timur bagi laluan KL Sentral-Tumpat, Kelantan, sempena Hari Raya Aidilfitri.Perjalanan terlibat adalah pada 19 April dan 20 April bagi laluan KL Sentral ke Tumpat dengan waktu berlepas pada pukul 11.00 malam, manakala perjalanan bagi laluan Tumpat ke KL Sentral pula adalah pada 24 April dan 25 April dengan waktu berlepas pada 10.50 malam.KTMB dalam kenyataan hari ini berkata sebanyak 1,864 tiket ditawarkan untuk tren khas itu yang dilengkapi dengan koc katil, koc tempat duduk premier dan superior, serta koc bufet.“Tiket akan mula dijual pada 1 April pada pukul 10.00 pagi dengan harga bermula RM55 sehingga RM83 bagi perjalanan sehala," kata KTMB yang turut menyarankan pengguna membeli tiket menerusi aplikasi KTMB Mobile atau laman sesawang KTMB.KTMB berkata tren khas berkenaan akan berhenti di 16 stesen antaranya Bandar Tasik Selatan, Gemas, Mentakab, Jerantut, Gua Musang, Kuala Krai, Pasir Mas dan Tumpat.Tiket boleh didapdati https://bit.ly/3kWOQv5 atau melalui aplikasi KTMB Mobile.


Bekalan ayam, telur mencukupi sepanjang Ramadan hingga menjelang Aidilfitri

PUTRAJAYA, 31 Mac- Bekalan ayam dan telur ayam dijamin mencukupi sepanjang Ramadan sehingga menjelang perayaan Aidilfitri.Dalam satu kenyataan, Kementerian Perdagangan Dalam Negeri dan Kos Sara Hidup (KPDN) memaklumkan pengeluar ayam dan telur ayam menerusi Persekutuan Persatuan Penternak-Penternak Malaysia (FLFAM) telah memberi jaminan bahawa bekalan ayam dan telur ayam adalah mencukupi.KPDN juga telah mengadakan libat urus bersama Kementerian Kewangan, Kementerian Pertanian dan Keterjaminan Makanan, Jabatan Perkhidmatan Veterinar, Jabatan Perkhidmatan Kuarantin dan Pemeriksaan Malaysia serta pihak pengeluar yang diwakili FLFAM.Langkah tersebut bagi memastikan isu bekalan dan harga ayam dan telur ayam dapat ditangani secara holistik.

"Pihak pengeluar juga telah menyatakan komitmen bahawa mereka akan bekerjasama dengan pihak kementerian bagi menangani sebarang isu gangguan bekalan ayam dan telur ayam di dalam negara dengan menyalurkan segera bekalan ke mana-mana lokaliti yang mengalami gangguan," menurut kenyataan tersebut, hari ini.Berdasarkan statistik penguatkuasaan berhubung pelaksanaan Penentuan Harga Maksimum Ayam dan Telur Ayam bagi tempoh 5 Februari 2022 hingga semalam, sejumlah 183,047 pemeriksaan dilakukan KPDN di seluruh negara dan menghasilkan 2,711 kes dengan nilai kompaun berjumlah RM482,400.Antara kesalahan yang dikesan adalah menjual melebihi harga kawalan, kegagalan mematuhi penandaan harga serta kesalahan lain.


ANGKASA anjur Karnival Madani di 3,000 Outlet seluruh negara

BENTONG, 31 Mac-Angkatan Koperasi Kebangsaan Malaysia ( Angkasa) akan menganjur Karnival Madani Jualan Rahmah sempena bulan Ramadan di lebih 3,000 Outlet milik agensi itu di seluruh negara minggu hadapan.Presidennya, Datuk Seri Dr Abdul Fattah Abdullah berkata, karnival berkenaan adalah tanda sokongan padu kepada kerajaan Madani  bagi menangani kenaikan kos sara hidup.Angkasa telah mengenalpasti 50 barangan keperluan asas di kedai runcit milik koperasi yang menawarkan  pada harga kompetitif dan akan dijual antara 10 hingga 20 peratus lebih rendah, berbanding harga pasaran.Antara barangan tersebut ialah minyak, gula, beras  dan barangan kering yang menjadi keperluan asas pengguna."ANGKASA termasuk Koperasi Sekolah cadang mengadakan Karnival Madani Jualan Rahmah di Outlet Koperasi yang mempunyai 3000 dan 500 yang aktif. Ini merupakan sumbangan Angkasa bagi menggerakkan koperasi bagi membantu kerajaan", katanya kepada media selepas Majlis Serahan Sumbangan CSR Coopcare Angkasa kepada 50 pelajar B40 Sekolah Menengah Kebangsaan Sulaiman Bentong, Pahang.Beliau menambah, karnival Madani Jualan Rahmah mempunyai kesinambungan konsep kedai barangan asas (BA100) yang diperkenalkan Angkasa  sejak tahun 2021 yang  menjadi pusat sehenti bagi pengguna mendapatkan barangan keperluan asas pada harga lebih murah.

(Presidennya ANGKASA, Datuk Seri Dr Abdul Fattah Abdullah/FOTO RTM)


Kilang pemprosesan kelapa akan dibuka di Langkon, Kota Marudu

(Ketua Menteri Sabah, Datuk Seri Hajiji Noor)

KOTA KINABALU, 31 Mac - Sebuah kilang pemprosesan kelapa bersepadu bernilai RM200 juta akan dibina di Langkon, Kota Marudu.Kilang ini dijangka akan menyediakan lebih 2,000 pekerjaan kepada penduduk tempatan sekitar Kota Marudu, Kota Belud, Kudat dan Pitas.Bagi merealisasikan hasrat tersebut, satu Majlis Menandatangani Memorandum Persefahaman (MoU) antara Sawit Kinabalu dan Linaco Manufacturing Sdn Bhd telah berlangsung di Menara Kinabalu dan disaksikan Ketua Menteri Sabah, Datuk Seri Hajiji Noor.Hajiji menerusi kenyataan semalam memaklumkan, MoU ini adalah yang kedua daripada empat komponen utama perjanjian yang ditandatangani oleh Linaco dengan kerajaan negeri pada 22 Mac 2021.

Ia merupakan inisiatif Hala Tuju Sabah Maju Jaya bagi penubuhan Rangka Tindakan Kelapa Bersepadu sebagai pemangkin transformasi sosio-ekonomi sektor berkenaan di negeri ini. Di bawah komponen ini Sawit Kinabalu telah mengenal pasti tanah seluas 30 hektar untuk pembinaan kilang berkenaan yang akan beroperasi bagi tempoh lima tahun.Pemilihan Langkon sebagai lokasi pembinaan berdasarkan lokasinya yang strategik dan berpusat akan memberi akses mudah kepada pekerja.Linaco Sdn Bhd juga akan bekerjasama dengan kerajaan negeri dalam menyediakan jaringan keselamatan kewangan kepada petani dan pekebun kecil dengan terus membeli hasil tuaian pada harga minimum.


Lebih 800 bazar Ramadan diperiksa JKN Melaka

PERINGGIT, 31 Mac - Jabatan Kesihatan Negeri (JKN) Melaka telah membuat pemeriksaan di lebih 800 premis makanan di tapak bazar Ramadan seluruh negeri itu bermula 23 hingga 29 Mac lalu.Turut diperiksa 14 premis kilang membabitkan kilang ais, kilang mi serta kilang memproses ayam dan daging.Pengarahnya, Datuk Dr. Rusdi Abdul Rahman berkata hasil daripada pemeriksaan 14 premis kilang tersebut sebanyak enam kompaun dikeluarkan bernilai RM3,250 terhadap enam kilang atas kesalahan dibawah Peraturan-Peraturan Kebersihan Makanan 2009.

Manakala di bazar Ramadan pula, setakat ini pihak JKN Melaka hanya memberi teguran kepada peniaga yang melanggar peraturan.

Namun katanya, jika terdapat peniaga yang masih berdegil JKN akan mengambil tindakan tegas dengan mengeluarkan kompaun. "Bulan Ramadan kita masih belum keluarkan apa-apa kompaun kepada bazar Ramadan sebab kita merasakan bahawa mereka dalam keadaan susah sekarang ini. "Namun begitu selepas ini selepas daripada kita buat kenyataan tentang perkara-perkara yang perlu ditekankan, maka kita akan mula lebih tegas dan akan mengeluarkan kompaun kepada mereka yang ingkar kepada arahan yang kita telah nasihat dan telah kita keluarkan," katanya.Tambah Dr. Rusdi, antara kesalahan dikesan di bazar ramadan termasuklah peniaga tidak memakai apron dan penutup kepala tidak menutup makanan, kuku panjang selain memakai aksesori ketika mengendalikan makanan.


Mahkamah Persekutuan tolak permohonan Najib semak kes SRC

PUTRAJAYA, 31 MAC - Datuk Seri Najib Tun Razak gagal mendapatkan kebenaran menyemak semula sabitan dan hukuman penjara 12 tahun serta denda kerana menyeleweng RM42 juta dana SRC International Sdn Bhd.Oleh itu, Datuk Seri Najib, 69 tahun, akan kekal di Penjara Kajang dengan pilihan terakhirnya adalah mendapatkan pengampunan diraja daripada Yang di-Pertuan Agong.Dalam keputusan majoriti 4-1 pagi tadi, keputusan dibacakan Hakim Mahkamah Persekutuan Datuk Vernon Ong Lam Kiat, disokong Datuk Rhodzariah Bujang dan Datuk Nordin Hassan serta Hakim Mahkamah Rayuan, Datuk Abu Bakar Jais.Sementara, Hakim Besar Sabah dan Sarawak, Datuk Abdul Rahman Sebli menentang keputusan tersebut.

(Datin Seri Rosmah Mansor tiba di Istana Kehakiman bagi mengikuti keputusan permohonan Datuk Seri Najib Tun Razak berhubung kes SRC International Sdn Bhd / Foto BERNAMA)

Terdahulu, Datuk Seri Najib memfailkan permohonan mendapatkan semakan pada 6 September lalu, selepas tidak berpuas hati dengan keputusan panel lima hakim Mahkamah Persekutuan yang diketuai Ketua Hakim Negara, Tun Tengku Maimun Tuan Mat.Permohonan semakan difailkan atas alasan tidak mendapat perbicaraan adil serta berlaku konflik kepentingan membabitkan Tun Tengku Maimun.


Ringgit dibuka tinggi berbanding dolar AS

KUALA LUMPUR, 31 Mac- Ringgit dibuka tinggi berbanding dolar Amerika Syarikat (AS) yang lemah pada Jumaat sebelum data inflasi Perbelanjaan Penggunaan Peribadi (PCE) teras AS dikeluarkan lewat hari ini, kata penganalisis.Pada 9 pagi, mata wang tempatan meningkat kepada 4.4120/4170 berbanding dolar AS daripada 4.4185/4225 ketika ditutup pada Khamis.Ketua Ahli Ekonomi dan Kewangan Sosial Bank Muamalat Malaysia Bhd, Dr Mohd Afzanizam Abdul Rashid berkata Indeks Dolar AS (DXY) susut 0.48 peratus kepada 102.144 dalam tempoh semalaman.Beliau berkata ini ekoran kekurangan hala tuju pasaran selain pelabur menunggu lebih banyak pemacu selepas dua petunjuk ekonomi utama di AS amat hampir mencapai jangkaan.“Nampaknya angka makro semakin lemah di AS yang akan mengukuhkan pendirian cenderung kepada kadar faedah rendah oleh Rizab Persekutuan AS (Fed) pada masa hadapan. Malam ini kita akan menyaksikan kadar inflasi PCE teras, yang merupakan ukuran inflasi pilihan Fed, diumumkan.“Konsensus menjangkakan PCE teras boleh kekal pada 4.7 peratus tahun ke tahun pada Februari. Sekiranya kadar inflasi berubah kepada lebih rendah, ia boleh menyebabkan dolar AS yang lebih lemah selepas ini,” katanya kepada Bernama.

Bacaan akhir untuk Keluaran Dalam Negara Kasar (KDNK ) AS bagi suku keempat 2022 dilaporkan berada pada kadar tahunan 2.6 peratus berbanding jangkaan pasaran pada 2.7 peratus.Sementara itu, pasaran buruh AS sedikit lemah dengan tuntutan pengangguran awal meningkat kepada 198,000 minggu lepas daripada 191,000 pada minggu sebelumnya.Di peringkat tempatan, ringgit diniagakan rendah kebanyakannya berbanding beberapa mata wang utama.Ringgit susut berbanding pound British kepada 5.4704/4766 daripada 5.4533/4582 ketika ditutup pada Khamis; dan rendah berbanding euro kepada 4.8157/8212 daripada 4.7985/8028.Walau bagaimanapun, unit tempatan meningkat berbanding yen Jepun kepada 3.3113/3153 daripada 3.3282/3315 sebelumnya.Dalam pada itu, ringgit diniagakan tinggi kebanyakannya berbanding mata wang negara-negara Asean.Mata wang tempatan meningkat berbanding dolar Singapura kepada 3.3228/3271 daripada 3.3244/3279 pada penutupan semalam; serta naik berbanding peso Filipina kepada 8.11/8.12 daripada 8.12/8.13 selain tinggi berbanding rupiah Indonesia kepada 293.20/293.60 daripada 293.60/294.00.Walau bagaimanapun, mata wang tempatan rendah berbanding baht Thailand kepada 12.9229/9428 daripada 12.8970/914722 semalam.- BERNAMA


PATI sembunyi dalam semak elak dicekup

PONTIAN, 31 Mac- Empat pendatang asing tanpa izin (PATI) warga Indonesia ditahan Polis Marin Wilayah 2 Kukup di Rimba Terjun, di sini, awal pagi semalam.Ketua Polis Daerah Pontian, Superintenden Mohammad Shofee Tayib memaklumkan, PATI yang ditahan terdiri daripada tiga lelaki dan seorang wanita dan kesemuanya tidak mempunyai dokumen pengenalan diri yang sah.Jelas beliau, penahanan dibuat dalam operasi pada pukul 12.30 tengah malam hingga 7.10 pagi semalam."PATI pertama ditahan di pesisir pantai Laman Bayu Rimba Terjun, manakala dua lagi PATI ditahan berhampiran kedai makan.Seorang PATI lagi ditahan dalam semak berhampiran Laman Bayu Rimba Terjun," katanya.

(Seorang wanita antara empat PATI yang ditahan)

Jelas beliau, semua PATI dibawa ke Bahagian Siasatan Jenayah Ibu Pejabat Polis Daerah Pontian untuk siasatan lanjut.Kes disiasat mengikut Seksyen 61(c) Akta Imigresen 1959.


Jualan mahal, aduan awam meningkat - Fuziah

(Fuziah Salleh bercakap kepada pemberita dalam sidang media di Bayan Baru)

BAYAN BARU, 31 Mac- Peniaga diingatkan tidak menaikkan harga barangan sewenang-wenangnya atau berdepan tindakan dikenakan kompaun.Timbalan Menteri Kementerian Perdagangan Dalam Negeri dan Kos Sara Hidup (KPDN), Fuziah Salleh memberi peringatan itu berikutan peningkatan aduan orang awam terhadap sikap peniaga, termasuk di bazar Ramadhan di seluruh negara.Antara aduan yang diterima adalah berkenaan harga, alat timbang dan kebanyakan kesalahan ini dikesan dikalangan peniaga kedai runcit, pasar dan sebagainya."Jadi, nilai kompaun yang setakat ini daripada 23 Mac, sejumlah RM11,400 nilai kompaun sehingga semalam, sebanyak 283 aduan yang kita telah terima."Semalam sahaja, terdapat 51 aduan diterima dan nilai kompaun berjumlah RM3000. Jadi Ops Pantau ini akan diteruskan, dan jika didapati produk harga kawalan dijual melebihi harga ditetapkan kita memang akan kompaun,"katanya.Beliau berkata demikian kepada pemberita selepas melancarkan Bazar Ramadhan Rahmah (BRR) Bayan Baru dan Program Inisiatif Pendigitalan Sektor Peruncitan (Redi) di bazar Ramadhan Bayan Baru, semalam.Dalam perkembangan sama, pihaknya turut menjalankan sebanyak 17,920 pemeriksaan di premis perniagaan serta di lebih 6,000 bazar Ramadan di seluruh negara sepanjang tempoh yang sama.Dalam pada itu, beliau menjelaskan sehingga kini sebanyak 38 lokasi sedang melaksanakan BRR di seluruh negara termasuk dua lokasi yang dilaksanakan bersama Majlis Bandaraya Pulau Pinang (MBPP).

(Fuziah Salleh melancarkan Bazar Ramadhan Rahmah (BRR) Bayan Baru danProgram Inisiatif Pendigitalan Sektor Peruncitan (Redi) di bazar Ramadhan Bayan Baru)


KSM ambil pendekatan tunggu, semak sebelum buka kuota

PUTRAJAYA, 31 Mac - Kementerian Sumber Manusia (KSM) mengambil pendekatan menunggu dan membuat semakan jumlah pekerja asing yang dibawa masuk ke Malaysia sebelum membuka semula permohonan dan meluluskan kuota pekerja asing yang ditangguhkan sebelum ini.Menterinya, V.Sivakumar berkata meskipun terdapat gesaan daripada pemain industri untuk membuka permohonan bagi kuota tambahan, perkara itu tidak boleh dibuat sewenang-wenangnya dengan mengambil kira pelbagai faktor.

"Jadi kita sudah bagi kelulusan kuota dan sekarang tanggungjawab majikan membawa mereka dengan kadar segera. Kalau mereka melambatkan kita pun tidak tahu sama ada pekerja ini akan datang ataupun tidak datang."Kita tidak boleh sewenang-wenangnya untuk mengeluarkan kuota tambahan kita kena tunggu dan lihat sama ada jumlah yang masuk itu cukup ataupun tidak kalau benar-benar tidak cukup nanti kita akan buat keputusan kemudian," katanya ketika ditemui pemberita selepas Majlis Iftar KSM, di sini, semalam.Setakat 14 Mac lalu, KSM meluluskan sebanyak 995,396 kuota penggajian pekerja asing daripada pelbagai sektor dan dengan kelulusan itu, ia dijangka dapat memenuhi keperluan guna tenaga asing oleh industri termasuk di sektor kritikal.Pada 27 Mac lalu, Persekutuan Pekilang-Pekilang Malaysia (FMM) menggesa agar permohonan dan kelulusan kuota pekerja asing disambung semula dengan segera, bagi memastikan industri yang memerlukan pekerja berpeluang mengekalkan operasi perniagaan dan memenuhi permintaan dalam tempahan mereka.


Kempen 'Cahaya Raya' hargai komuniti autisme

(Menteri Belia dan Sukan yang juga Ahli Parlimen Segambut, Hannah Yeoh)

KUALA LUMPUR, 31 Mac- Kempen ‘Cahaya Raya’ bersama komuniti autisme dilancarkan di Sunway Malls bagi merapatkan jurang serta meningkatkan kesedaran tentang Gangguan Spektrum Autisme (ASD).Menteri Belia dan Sukan yang juga Ahli Parlimen Segambut, Hannah Yeoh berkata inisiatif kali ini melibatkan sumbangan kepada empat keluarga B40 yang mempunyai ahli keluarga autistik di kawasan Segambut.Sokongan berbentuk pembiayaan pendidikan, kemahiran hidup serta keperluan harian diberikan bersama sumbangan yang disalurkan oleh pusat membeli belah berkenaan.“Sebelum ini, mereka membantu barisan hadapan kita semasa (pandemik) COVID-19 dan semasa raya dahulu mereka membantu satu keluarga di Sungai Penchala untuk mengubah rumah mereka dan kali ini (membantu) keluarga yang mempunyai anak-anak autisme.“Jadi saya melihat ini adalah satu sumbangan yang bermakna kerana ini usaha berterusan, tambahan lagi kita tahu pusat membeli-belah adalah tempat komuniti berkumpul. Sekiranya setiap pusat membeli belah mengadakan program kesedaran ini, ia akan membantu masyarakat Malaysia,” katanya.Beliau bercakap pada majlis pelancaran Kempen Cahaya Raya di Sunway Putra Mall, di sini, pada Khamis.

(Kempen ‘Cahaya Raya’ bersama komuniti autisme dilancarkan di Sunway Malls bagi merapatkan jurang serta meningkatkan kesedaran tentang Gangguan Spektrum Autisme (ASD)

Jelasnya, pusat beli-belah itu turut menyediakan bilik tenang, sudut sensori, serta Pegawai Prihatin sebagai langkah inklusif kepada golongan tersebut.Sementara itu, Ketua Pegawai Eksekutif Sunway Malls and Theme Parks, HC Chan, berkata pelancaran kempen ‘Cahaya Raya’ itu diilhamkan daripada tradisi memasang pelita pada 10 malam terakhir Ramadan yang dilihat akan membawa cahaya kegembiraan kepada pengunjung di setiap rangkaian pusat membeli belah berkenaan.“Acara pelancaran ini juga dijadikan inklusif yang mungkin bagi golongan autistik, dibuktikan dengan pemberian palam telinga bagi mereka yang sensitif dengan bunyi, di samping penyediaan zon senyap untuk tetamu lebih selesa menikmati majlis pelancaran ini. “Kita juga haruslah berusaha untuk menjadi inklusif yang mungkin dengan tahap kemajuan sebuah masyarakat dicerminkan oleh sifat keterbukaan dan penerimaan anggotanya, inklusif  adalah satu teras dalam organisasi kami,” katanya


Empat beradik maut kebakaran selamat dikebumikan di Muar


Sistem operasi AKPK dinyahaktif buat sementara waktu

KUALA LUMPUR, 31 Mac- Agensi Kaunseling dan Pengurusan Kredit (AKPK) memutuskan untuk menyahaktifkan beberapa sistem operasinya buat sementara waktu untuk mencegah risiko selanjutnya selepas pencerobohan terhadap sistem teknologi maklumatnya (IT) baru-baru ini.Baru-baru ini, pelayan AKPK yang mengandungi data pelanggan mungkin telah diakses secara haram. “AKPK memohon maaf atas kejadian ini. Kami akan mengembalikan operasi sistem secara beransur-ansur sebaik sahaja selamat untuk berbuat demikian,” katanya dalam kenyataan hari ini.AKPK berkata pada masa ini, pihaknya telah melaksanakan pengaturan operasi yang sesuai supaya pelanggan masih boleh mendapatkan perkhidmatan daripada kami selancar yang mungkin.AKPK memberi keutamaan yang tinggi untuk menangani situasi tersebut dan bekerjasama dengan pihak berkuasa yang berkaitan secara berterusan.“Berikutan pencerobohan terhadap sistem IT kami yang berniat jahat dan bersifat jenayah, kami telah memaklumkan kepada pihak berkuasa, mengambil langkah-langkah untuk melindungi pelayan kami dan memulakan penyiasatan dengan pakar keselamatan siber pihak ketiga yang terkemuka,” katanya.AKPK berkata pihaknya menerima dan menolak permintaan tebusan, tindakan yang dipersetujui oleh pihak berkuasa berkaitan dan para pakar.

(Agensi Kaunseling dan Pengurusan Kredit (AKPK) memutuskan untuk menyahaktifkan beberapa sistem operasinya buat sementara waktu untuk mencegah risiko selanjutnya selepas pencerobohan terhadap sistem teknologi maklumatnya (IT) baru-baru ini/BERNAMA)

AKPK akan terus berusaha untuk mengurangkan kesan pencerobohan ini demi melindungi data para pelanggan.Untuk maklumat lanjut, pelanggan AKPK boleh menghubungi pusat panggilan khusus AKPK di talian 03-2616 7766 atau klik https://bit.ly/pejabatAKPK untuk mencari cawangan AKPK yang terdekat. -BERNAMA


Kelulusan permit bunga api dua minggu sebelum Aidilfitri

(Datuk Muhamad Zaki Harun berkata permit itu bagaimanapun mungkin diluluskan dua minggu sebelum 1 Syawal)

TUMPAT, 30 Mac- Polis Kelantan sudah menerima permohonan daripada peniaga untuk menjual mercun dan bunga api di negeri itu menjelang sambutan Hari Raya Aidilfitri pada bulan hadapan.Ketua Polis Kelantan, Datuk Muhamad Zaki Harun berkata permit itu bagaimanapun mungkin diluluskan dua minggu sebelum 1 Syawal.Sehubungan itu, semua ketua polis daerah di Kelantan telah bersedia untuk proses permohonan permit jualan mercun dan bunga api.Pihaknya akan melihat pelbagai aspek terutamanya kriteria pemohon dan kuantiti jualan mercun sebelum memberi kelulusan kepada peniaga."Tidak ada had semua orang berhak untuk memohon. Kita tidak ada had tapi mana-mana yang layak kita benarkan dan mengikut apa yang dipohon kadang-kadang permohonannya tempat yang tidak sesuai. Pemohon yang menpunyai lesen peniagaan tempat yang sesuai jumlah yang bersesuaian kita akan uruskan," kata Muhamad Zaki kepada pemberita selepas Program Penyampaian Bubur Lambuk di hadapan Ibu Pejabat Polis Daerah (IPD) Kota Bharu, di Pengkalan Chepa di sini.Datuk Muhamad Zaki memberitahu, pihaknya menjangkakan permohonan permit penjualan mercun dan bunga api meningkat tahun ini berikutan negara kini tidak lagi dalam kekangan pandemik COVID-19.Dalam perkembangan lain beliau berkata, pihaknya sentiasa meningkatkan kawalan di kawasan sempadan menjelang sambutan Hari Raya Aidilfitri.

(Datuk Muhamad Zaki berkata kelulusan permit bunga api dua minggu sebelum Aidilfitri)


KUALA LUMPUR, 30 Mac 2023 – Operasi perkhidmatan LRT di enam stesen LRT Laluan Ampang/Sri Petaling akan diberhentikan bermula 2 April 2023.Ia melibatkan Stesen Bandaraya, Sultan Ismail, PWTC, Titiwangsa, Sentul dan Sentul Timur.Rapid Rail menerusi kenyataan berkata tren yang digunakan untuk perkhidmatan di antara Stesen Bandaraya ke Stesen Sentul Timur tidak dapat lagi memenuhi kriteria pengoperasian yang telah ditetapkan dan terpaksa dikeluarkan daripada perkhidmatan atas faktor keselamatan."Ianya adalah susulan daripada kejadian kerosakan struktur dan landasan berhampiran Stesen LRT Bandaraya yang telah menyebabkan tren tidak dapat kembali ke Depoh LRT di Ampang  untuk menjalani kerja-kerja penyelenggaraan semenjak 27 Januari 2023.Sehubungan itu, bagi menampung keperluan dan melancarkan perjalanan penumpang yang terjejas, pihak Rapid Rail akan menyediakan perkhidmatan Bas Ekspres percuma LRT 13 dan LRT 14 bermula Ahad ini sebagai tambahan kepada perkhidmatan Bas LRT 11 sedia ada. "Laluan perkhidmatan bas ini akan meliputi: a) Bas LRT 11 : LRT Masjid Jamek – LRT Bandaraya – LRT PWTC –LRT Titiwangsa – LRT Sentul – LRT Sentul Timurb) Bas Ekspres LRT 13 : LRT Masjid Jamek – LRT Sentul – LRT Sentul Timurc) Bas Ekspres LRT 14 : LRT Masjid Jamek – LRT Titiwangsa"Perkhidmatan bas LRT 11, 13 dan 14 ini akan beroperasi dengan jumlah bas sebanyak 40 buah dan kekerapan antara 10-15 minit pada waktu puncak bergantung kepada keadaan trafik semasa", menurut kenyataan itu.

(Operasi enam stesen LRT Laluan Ampang/Sri Petaling diberhentikan bermula 2 April 2023)

Dalam pada itu, bermula 2 April 2023 juga, perkhidmatan bas LRT 9 (LRT Hang Tuah – LRT Bandaraya) dan bas LRT 10 (LRT Masjid Jamek – LRT Bandaraya) akan ditamatkan. "Penumpang-penumpang juga disarankan menggunakan laluan rel alternatif di mana penumpang yang ingin menuju ke Hang Tuah, boleh menaiki Laluan Monorel melalui Stesen Titiwangsa. "Manakala penumpang yang ingin menuju ke Chan Sow Lin, boleh menaiki Laluan MRT Putrajaya melalui Stesen Titiwangsa.Penumpang juga digalakkan menggunakan aplikasi PULSE untuk merancang perjalanan dan mengikuti laman media sosial Rapid KL untuk mendapatkan info terkini."Rapid Rail memohon maaf di atas segala kesulitan yang dihadapi oleh penumpang-penumpang.

"Kami berterima kasih dan menghargai kesabaran penumpang-penumpang", menurut kenyataan itu.


Sultan Selangor berkenan memberi sumbangan kepada 470 asnaf

SELANGOR, 30 Mac- Sebanyak RM235,000 sumbangan hari raya Aidilftiri diberikan kepada 470 asnaf sekitar Petaling. Penerima terdiri daripada 116 orang fakir, 263 orang miskin dan 91 mualaf dengan masing-masing menerima sebanyak RM500.Sultan Selangor, Sultan Sharafuddin Idris Shah AlHaj berkenan menyampaikan sumbangan itu ketika majlis berbuka puasa bersama rakyat di Masjid Al-Istiqamah di Shah Alam dan berkenan merasmikan masjid tersebut yang berada di Kayangan Height, Seksyen U9 Shah Alam, selepas dinaik taraf sehingga mampu memuatkan seribu jemaah pada satu masa.

(Sultan Selangor, Sultan Sharafuddin Idris Shah AlHaj berkenan merasmikanMasjid Al-Istiqamah di Shah Alam)

Keberangkatan tiba Sultan Selangor diiringi Tengku Permaisuri Selangor, Tengku Permaisuri Norashikin dan Raja Muda Selangor, Tengku Amir Shah.Selain solat sunat terawih, Sultan Sharafuddin turut berkenan menerima pembayaran zakat perniagaan daripada empat syarikat melibatkan jumlah RM11.16 juta.Dalam majlis sama, Baginda berkenan menerima pembayaran zakat perniagaan bagi tahun 2022 daripada empat syarikat iaitu Central Sugar Refinery Sdn Bhd sebanyak RM3 juta, Pintas Utama Sdn Bhd RM1.5juta, Bank Islam Malaysia Berhad RM1.49juta dan Permodalan Negeri Selangor Berhad RM1.09juta dengan kutipan keseluruhan sebanyak RM7.08juta.Majlis itu turut dihadiri Menteri Besar, Datuk Seri Amirudin Shari; Mufti Selangor, Datuk Setia Prof Madya Dr Anhar Opir dan Pengarah Jabatan Agama Islam Selangor, Datuk Mohd Shahzihan Ahmad.


SJKP: Kerajaan diharap pastikan harga rumah terkawal

KUALA LUMPUR, 30 Mac- Perluasan Skim Jaminan Kredit Perumahan (SJKP) merangkumi kedua-dua golongan berpendapatan tetap dan tidak tetap untuk memiliki rumah pertama mereka disambut sambut baik.Namun skim yang ditambah baik kerajaan dalam belanjawan kali ini diharap selari dengan kemampuan dan tawaran harga rumah pada masa kini.Menurut Setiausaha Agung Gabungan Persatuan-persatuan Pengguna Malaysia (FOMCA), Datuk Paul Selva Raj, golongan B40 dan M40 perlu membuat pilihan rumah mampu milik."Kita setuju dan sokong penuh usaha kerajaan membantu rakyat. Rumah adalah hak dan keperluan asas pengguna. Apa yang kita bimbang dari segi kos perumahan. Hasil kajian Khazanah dan Bank Negara didapati harga rumah adalah jauh lebih tinggi daripada pendapatan pengguna," kata beliau.

(Datuk Paul Selva berkata perluasan SJKP merangkumi kedua-dua golongan berpendapatan tetap dan tidak tetap untuk memiliki rumah pertama mereka disambut sambut baik)

"Walaupun kerajaan sediakan kredit, tetapi kerajaan juga harus kawal dari segi harga rumah. Jika harga itu ditetapkan oleh kerajaan sebagai contoh projek perumahan kerajaan bagus."Tapi jika swasta pun oleh kerana pada masa dulu harga rumah terlalu tinggi, pastinya jika swasta mereka hendak orang beli dan dan tidak kira sangat sama ada berkemampuan. Jika ada bantuan seperti ini, maka pengguna sendiri kena menilailah. Kerajaan juga pastikan harga rumah adalah terkawal, dan dibina untuk golongan B40 dan M40," tambah Datuk Paul. Bagi pekerja sektor ekonomi gig pula, usaha memperluas bantuan kepada golongan yang tidak mempunyai pendapatan tetap amat-amat melegakan dan memudahkan mereka untuk memiliki rumah."Dengan wujudnya skim ini proses pengumpulan dokumen sampai kelulusan menjadi mudah sebab semua sudah faham skim jaminan kredit perumahan ini."Untuk membantu pekerja gig seperti kami yang sebelum ini tak mampu nak beli rumah untuk membeli rumah, jadi dengan adanya skim ni impian kami untuk beli rumah akan tercapai," kata pekerja ekonomi gig, Ikram Latif.


Status Tanah Rizab Melayu di Perak tunjuk trend meningkat

IPOH, 30 Mac- Perak sentiasa berusaha sedaya upaya menambah Tanah Rizab Melayu bagi memastikan nisbah 50% keluasan yang diwasiatkan oleh Raja-Raja Melayu dapat dicapai. Menteri Besar, Datuk Seri Saarani Mohamad berkata pada tahun 2021 saiz tanah rizab di negeri ini berkeluasan 953,042.67 hektar, manakala tahun berikutnya meningkat kepada 953,075.79 hektar.Pada masa ini, Pejabat Tanah Galian (PTG) dalam proses mewartakan tanah rizab seluas 996.04 hektar yang akan diberi hak milik kepada Majlis Agama Islam Negeri Perak. "Daripada jumlah data yang dikumpul dari tahun 1987, status Tanah Rizab Melayu di negeri Perak menunjukkan trend meningkat. Saya tak pasti bagaimana dalam jawapan itu dikatakan kita antara negeri yang berlaku proses penurunan sebab kita dari semasa ke semasa dalam mesyuarat exco kita sentiasa meluluskan keluasan tertentu untuk menambah bilangan Tanah Rizab Melayu."Walaubagaimanapun jika terdapat keluasan tanah-tanah tertentu yang terpaksa dibatalkan status Rizab Melayu kerana pembangunan, bukan sengaja sewenang-wenang kita nak batal, " kata Saarani ketika menghadiri Program Edaran Bubur Lambuk anjuran GLC Negeri dan Pengakap Malaysia di sini.

(Datuk Seri Saarani berkata status Tanah Rizab Melayu di Perak tunjuk trend meningkat)

Semalam, Menteri Sumber Asli, Alam Sekitar dan Perubahan Iklim, Nik Nazmi Nik Ahmad memaklumkan di Dewan Rakyat bahawa selain Kedah dan Kuala Lumpur, Perak turut mencatatkan penurunan keluasan kawasan pewartaan Tanah Rizab Melayu. Data itu berdasarkan kutipan data daripada Pihak Berkuasa Negeri di Semenanjung Malaysia.


KUALA LUMPUR, 30 Mac- Kementerian Kesihatan sedang berbincang dengan Jabatan Perkhidmatan Awam untuk menyerap petugas perubatan berstatus kontrak kepada perjawatan tetap tanpa berpencen.Menteri Kesihatan, Dr. Zaliha Mustafa berkata ia bagi mengurangkan beban tugas yang melebihi kapasiti sumber sedia ada.Dalam masa sama mengurangkan beban skim berpencen mencecah RM29.2 bilion yang ditanggung negara setakat 2021."Jadi kita memikirkan jalan keluarnya adalah dengan mengusulkan untuk mengambil pekerja kontrak secara tetap tetapi tanpa berpencen. Namun mereka ini boleh mendapat manfaat yang sama seperti pekerja tetap yang lain antaranya boleh membuat pinjaman perumahan," kata Zaliha di Parlimen.

(Dr. Zaliha berkata KKM bincang naik taraf petugas perubatan berstatus kontrak)


Dasar China senada dengan kerangka Malaysia Madani

BEIJING, 30 Mac- Malaysia memberi keutamaan kepada China untuk terus memperkukuh hubungan dua hala berdasarkan kedudukan negara itu sebagai kuasa ekonomi utama dunia. Perdana Menteri Datuk Seri Anwar Ibrahim berkata Malaysia dan China mempunyai hubungan baik dan tidak berdepan sebarang masalah sepanjang menjalin kerjasama dua hala."China merupakan rakan dagang yang penting kepada Malayasia dan perlu diberi keutamaan. Sebagai negara perdagangan, hubungan baik perlu diteruskan termasuk hubungan dengan Amerika Syarikat," katanya di majlis berbuka puasa di sini bersama lebih 200 rakyat Malaysia di China.Perdana Menteri juga merakamkan ucapan terima kasih kepada rakyat Malaysia di China kerana menjaga imej negara dan mematuhi peraturan di negara itu.Katanya kebanyakan dasar yang diperkenalkan China senada dengan kerangka Malaysia Madani termasuk mengekalkan perpaduan dan keharmonian dalam kalangan masyarakat. China telah mengiktiraf Malaysia biarpun sektor perdagangan negara ini berskala kecil.Malahan Kerajaan Perpaduan yang ditubuhkan dilihat semakin utuh dan stabil sekali gus menjadi faktor pertumbuhan sektor perdagangan dan pelaburan Malaysia."Saya bersyukur dengan apa yang telah kita usahakan dengan menjalin kerjasama antara parti semakin kukuh dan stabil hari demi hari."Sebagai negara demokratik yang sentiasa menerima kritikan dan pandangan berbeza, kami akan membaiki sebarang kekurangan yang dihadapi," tambahnya.

(Datuk Seri Anwar pada majlis berbuka puasa di sini bersama lebih 200 rakyat Malaysia di China)


Konsep kerajaan perpaduan mungkin tidak berlaku di Johor

JOHOR BAHRU, 30 Mac- Penubuhan kerajaan perpaduan tidak semestinya berlaku di negeri lain, sama seperti berlaku di Melaka.Timbalan Perdana Menteri, Datuk Seri Dr Ahmad Zahid Hamidi menegaskan, situasi yang berlaku di Melaka tidak ada kaitan dengan negeri lain, termasuk di Johor

(Timbalan Perdana Menteri, Datuk Seri Dr Ahmad Zahid Hamidi semasa Majlis Santunan Kasih Ramadan di Masjid Jamek Kampung Sungai Gersik, Muar, Johor)

“Jadi suasana politik di negeri lain mungkin berbeza dengan apa yang berlaku di negeri Melaka. Saya harap tiada sebarang spekulasi yang wujud sebab yang penting adalah kestabilan politik bukan sahaja di peringkat nasional, tetapi kita yakin kestabilan juga perlu diwujudkan di setiap negeri. Yang penting rakyat mengharapkan kestabilan ini akan membawa pelaburan dari luar, kestabilan juga membawa peluang-peluang ekonomi," katanya semasa Majlis Santunan Kasih Ramadan di Masjid Jamek Kampung Sungai Gersik, Muar, Johor.

Beliau ditanya mengenai kemungkinan kewujudan kerajaan perpaduan di Johor, seperti yang akan berlaku di Melaka.Mengenai situasi politik di Melaka, beliau memaklumkan apa yang berlaku akan membolehkan rakyat mendapat ketua menteri baharu serta barisan pimpinan EXCO yang baharu.Beliau yakin semangat perpaduan yang ditunjukkan diperingkat persekutuan dapat diterjemahkan di negeri berkenaan.


Kerajaan Johor tanggung kos pengurusan jenazah mangsa kebakaran di Muar

(Lokasi kejadian kebakaran rumah yang meragut nyawa empat beradik di Muar)

MUAR, 30 Mac -Kerajaan Johor akan menanggung kos pengurusan jenazah empat beradik yang maut dalam tragedi rumah terbakar di Sabak Awor, Muar, Johor semalam Selain itu, rumah sementara untuk ibu bapa mangsa serta kos sewa juga akan ditanggung melalui Majlis Agama Islam Negeri Johor (MAINJ).Exco Hal Ehwal Agama Islam, Mohd Fared Mohd Khalid berkata, sumbangan wang ihsan berjumlah RM3,000.00 ribu ringgit diserahkan kepada ibu bapa mangsa, Thein Ko Htut dan Nabila Sedu.

(Mohd Fared menyerahkan sumbangan MAINJ kepada bapa mangsa kebakaran Thein Ko Htut di Muar)

"Kita juga berusaha untuk mendapatkan kediaman sementara untuk kedua ibu bapa tidak jauh dari tanah perkuburan anak mereka. Ketika ini pejabat daerah kenal pasti sebuah rumah inap desa yang selesa, kebajikaan dijaga termasuk makan minum mereka", katanya.Dalam kejadian semalam, empat beradik tersebut dikatakan berada di rumah, manakala ibu mangsa keluar mencari kelengkapan berbuka puasa.Mangsa maut dikenali Puteri Aisyah Tenko To, 8 tahun, Mohd Hakim, 6 tahun, Mustakim, 4 tahun dan Fatihah Aisyah, 3 tahun.Punca kejadian setakat ini dikenal pasti akibat litar pintas.


Sindiket judi didalangi warga asing tumpas

KUALA LUMPUR, 30 Mac- Bilik rahsia yang diubahsuai di sebuah pusat snooker menjadi modus operandi sindiket perjudian yang didalangi oleh warga asing.Operasi yang dijalankan oleh Jabatan Imigresen Malaysia selama dua hari ini telah beriaya menahan 15 individu.

(Ketua Pengarah Imigresen, Datuk Ruslin Jusoh)

Menurut Ketua Pengarah Imigresen, Datuk Ruslin Jusoh, operasi yang digerakkan Bahagian Perisikan dan Operasi Khas, Putrajaya pada 28 Mac telah menyerbu sebuah premis di Selangor yang berselindung di sebalik perniagaan snooker."Dalam serbuan pertama pada 28 Mac 2023 jam lebih kurang 10.00 malam pasukan telah menyerbu sebuah premis yang berselindung di sebalik perniagaan snooker. Modus operandi sindiket menyediakan bilik rahsia yang diubahsuai sebagai pusat perjudian bagi mengaburi mata pihak penguatkuasa. Pelanggan yang ingin memasuki bilik rahsia berkenaan mesti mempunyai kod rahsia yang ditetapkan oleh sindiket," katanya.Hasil serbuan berjaya menahan 3 lelaki warganegara Indonesia, 1 lelaki warganegara Bangladesh, 2 wanita warganegara Indonesia berusia antara 25 hingga 40 tahun dan tidak memiliki sebarang pas yang sah. Serbuan kedua pada 29 Mac di 3 lokasi sekitar Kuala Lumpur telah menahan dalang utama sindiket ini iaitu seorang lelaki warganegara Bangladesh berusia 40 tahun. Turut ditahan 6 lelaki warganegara Bangladesh, 1 lelaki warganegara Nepal dan 1 perempuan warganegara Indonesia yang berusia antara 25 hingga 40 tahun yang bekerja sebagai operator mesin judi di premis tersebut.Operasi Khas turut merampas 46 unit komputer pelbagai jenama, 37 naskah pasport dan wang tuna sebanyak RM114,450 dipercayai hasil aktiviti perjudian.


KUALA LUMPUR, 30 Mac- Program World Quran Hour sekali lagi bakal mencipta sejarah di peringkat antarabangsa apabila solidariti mengimarahkan al-Quran dijalankan serentak bermula13 April ini.Pendekatan itu dibuat bagi memupuk cara hidup berteraskan al-Quran sekali gus memperkukuh modal insan ke arah pembinaan negara madani, kata Ketua Pegawai Eksekutif Yayasan Warisan Ummah Ikhlas (WUIF), Marhaini Yusoff.Program yang dipelopori WUIF itu menyasarkan jumlah penyertaan tertinggi tahun ini."Untuk lokasi utama kita sasarkan dalam 3,000 ke 5,000 orang tetapi untuk seluruh dunia kita harap kita dapat cecah lebih 1.6 billion."Apabila kita mulakan pemahaman, kita baca Quran, kita faham al-Quran, kita amalkan al-Quran perkara tu lah yang paling penting sebenarnya sebab orang melihat, daripada Quran. "Itulah yang menjadi perjuangan kita, bagaimana mind set itu boleh berubah dengan al-Quran dan akhirnya karakter kita yang berubah dengan al-Quran," kata MarhainiSeri Paduka Baginda Raja Permaisuri Agong, Tunku Hajah Azizah Aminah Maimunah Iskandariah dijangka perkenan berangkat buat kali kedua ke program World Quran Hour edisi ke-8.Kejayaan terbesar dicatatkan menerusi jumlah terkumpul sebanyak 3.46 billion capaian media sosial sehingga tahun lalu.

(Marhaini berkata Program World Quran Hour cipta sejarah lagi)


KUALA LUMPUR, 30 Mac- Pakej Perpaduan Jalur Lebar Tetap yang diperkenalkan berupaya memperluas jaringan digital bagi golongan B40, berkeperluan khas, veteran dan warga emas dengan tawaran harga lebih rendah.Orang ramai yang ditemui menyokong penuh inisiatif itu yang dapat membantu meringankan kos sara hidup sekali gus memperkasakan transformasi digital golongan tersebut."Rezeki, sebabnya bagi saya nilai itu untuk golongan B40 ini agak tinggi jadi rezeki dapat pada bulan Ramahan pula itu semoga ia bermanfaat kepada penerima," kata Dahlia Ahmad Zainudin"Kita guna untuk internet, untuk Netflix, tengok 'movie', sekarang kita bayar RM200 ke atas..kalau RM69 tu lagi murah. Kita boleh jimat lagi RM100 ke atas. Kita boleh guna untuk rumah dan beli barang lain. Jadi yang internet ini sangat murah," menurut Bava Tharane A/P Loganathan."Ini satu inisiatif yang baguslah sebab ia membantu orang yang tak berkemampuan hendak boleh akses yang kita sebut maklumat di hujung jari. Sebab sekarang kalau tiada akses orang jadi susah. Jadi, bagus sangat bagus," kata Mohd Jamil Abdul Wahab."Ia sangat berbaloi. Ia membantu orang-orang yang tidak berkemampuan terutama golongan B40. Yang ada anak ramai buat kelas dalam talian contohnya," kata Mohd Safuan Saedon.

(Pakej Perpaduan perluas jaringan digital B40)


KUALA LUMPUR, 30 Mac- Kadar antara bank jangka pendek ditutup stabil hari ini susulan operasi Bank Negara Malaysia (BNM) yang menyerap lebihan mudah tunai daripada sistem kewangan. Mudah tunai dalam sistem konvensional merosot kepada RM42.87 bilion daripada RM44.48 bilion pagi ini manakala mudah tunai dana Islam turun kepada RM31.12 bilion daripada RM31.42 bilion.Terdahulu, bank pusat menawarkan dua tender pasaran wang konvensional, dua tender repo berbalik dan dua tender Qard. BNM juga mengumumkan ketersediaan repo berbalik, perjanjian jual dan beli balik dan kemudahan murabahah komoditi bercagar bagi tempoh satu hingga tiga bulan.Pada 4.00 petang, bank pusat menawarkan tender pasaran wang konvensional bernilai RM41.90 bilion dan tender pasaran wang Murabahah bernilai RM30.10 bilion, kedua-duanya bagi wang sehari. Bank pusat menyemak semula tender semalaman konvensional kepada RM41.9 bilion daripada RM40.8 bilion. BNM turut menyemak semula tender semalaman Murabahah kepada RM30.1 bilion daripada RM29.2 bilion.Kadar Semalaman Islam Malaysia (MYOR-i) berada pada 2.75 peratus setakat 28 Mac, 2023. -BERNAMA

(Kadar antara bank jangka pendek ditutup stabil)


Peratus ibu bapa didik anak keselamatan dalam talian meningkat

KUALA LUMPUR, 30 Mac- Google Malaysia mendapati 72 peratus ibu bapa secara proaktif mendidik diri mereka tentang keselamatan dalam talian pada tahun ini, berbanding hanya 67 peratus pada 2021.Ketua Komunikasi Google Malaysia, Nadia Khan berkata kaji selidik dalam talian tentang ‘Keselamatan Kanak-Kanak dan Keluarga’ itu, menunjukkan 30 peratus ibu bapa tidak merasakan anak mereka mempunyai pengetahuan yang baik mengenai isu keselamatan dalam talian.

(Ketua Komunikasi Google Malaysia, Nadia Khan)

"Dari saat anak menerima peranti biasanya pada usia 10 tahun, purata ibu bapa hanya mula bercakap mengenai keselamatan dalam talian dengan mereka pada usia 13 tahun," katanya.Tambah beliau, bagi meningkatkan kesedaran dan mendidik di kalangan ibu bapa alatan percuma seperti program YouTube Kids, Family Link dan Be Internet Awesome akan dilengkapkan kepada anak-anak agar lebih selamat.Beliau berkata demikian kepada media selepas Taklimat Media Mengenai Keselamatan Dalam Talian Untuk Kanak kanak dan Keluarga di Ibu negara.


Judi dalam talian: 423 individu ditahan di Johor

JOHOR BAHRU, 30 Mac- Seramai 423 individu berumur 17 hingga 60 tahun diberkas menerusi Op Dadu Khas Judi Atas Talian (JOL) yang dijalankan di sekitar Johor.  Tangkapan itu melibatkan beberapa siri operasi yang dijalankan dari 1 januari hingga semalam.

(Antara yang ditahan dalam Op Dadu Khas Judi Atas Talian (JOL) )

Ketua Polis Johor, Datuk Kamarul Zaman Mamat berkata, tangkapan melibatkan 415 penjaga premis dan 8 pemain judi. Hasil serbuan merampas,  451 unit telefon bimbit pelbagai jenama, 7 unit tablet, 4 unit komputer riba dan wang tunai berjumlah RM59,143. 40 buah premis dikenakan tindakan pemotongan elektrik dan lessen 13 premis lagi dibatalkan. Kes disiasat mengikut Seksyen 4 (1) ( C ) Akta Rumah Judi Terbuka 1953.


PM tiba di Beijing untuk lawatan rasmi

(Perdana Menteri disambut oleh Timbalan Menteri Luar China, Sun Weidong di Lapangan Terbang Antarabangsa Ibu Kota Beijing/BERNAMA)

BEIJING, 30 Mac- Perdana Menteri, Datuk Seri Anwar Ibrahim tiba di Beijing, China kira-kira 4.28 petang tadi di Lapangan Terbang Antarabangsa Ibu Kota Beijing.Beliau diringi Menteri Pengangkutan, Anthony Loke dan Menteri Pembangunan Kerajaan Tempatan, Nga Kor Ming. Perdana Menteri disambut Timbalan Menteri Luar China, Sun Weidong dan Duta Besar Malaysia ke China, Raja Datuk Nushirwan Zainal Abidin.

(Perdana Menteri, Datuk Seri Anwar Ibrahim tiba di Beijing/BERNAMA)

Beliau akan memulakan program pertama di Beijing hari ini dengan majlis berbuka puasa yang akan dihadiri lebih 200 rakyat Malaysia di China dan delegasi Malaysia.Esok, jadual padat bakal menanti Perdana Menteri melibatkan program bersama pelajar Malaysia di Universiti Tsinghua.Beliau dijadual akan menunaikan solat Jumaat di Masjid Beijing Dongsi.Pada hari sama juga, beliau akan mengadakan kunjungan hormat ke atas Presiden China, TYT Xi Jinping di Great Hall of People.Perbincangan akan tertumpu kepada langkah-langkah baharu yang boleh diambil di dalam pelbagai bidang untuk menyemarakkan lagi hubungan dua hala. Ia kemudian disusuli dengan kunjungan hormat oleh Pengerusi National People's Congress, TYT Zhao Leji.Beliau juga akan menghadiri majlis iftar yang dianjurkan oleh Malaysia-China Chamber of Commerce pada 31 Mac, yang bakal dihadiri para pemimpin komuniti Islam di China dan tokoh-tokoh korporat Malaysia.Untuk rekod, China merupakan rakan dagang Malaysia yang terbesar sejak 2009.Nilai perdagangan antara Malaysia dan China pada tahun 2022 mencecah 17.1 peratus daripada jumlah perdagangan global Malaysia yang bernilai RM2.8 trilion.Jumlah perdagangan antara Malaysia dan China bagi tahun lalu adalah sebanyak RM487.13 bilion iaitu peningkatan sebanyak 15.6 peratus berbanding tempoh sama pada tahun 2021.Jumlah eksport ke China meningkat sebanyak 9.4 peratus berjumlah RM210.62 bilion, manakala jumlah import dari China mencatatkan peningkatan sebanyak 20.7 peratus dengan jumlah RM276.50 billion berbanding tahun sebelumnya.Manakala, nilai pelaburan dari China bernilai RM9.6 billion yang telah membuka peluang-peluang pekerjaan kepada 6,193 orang pada tahun 2022.


Operasi bersepadu JAIPs dapati masih ada penjual makanan tidak patuh arahan

SIMPANG EMPAT, 30 Mac - Operasi bersepadu penguat kuasa Jabatan Agama Islam Perlis (JAIPs) bersama Jabatan Kesihatan Negeri, polis dan Majlis Perbandaran Kangar di empat premis mendapati masih ada penjual makanan yang tidak mematuhi arahan. Menurut Pengarah JAIPs, Najmuddin Abdul Karim, dalam operasi di Kangar dan Arau, enam kesalahan dikesan pihaknya iaitu tiga kes melibatkan menjual makanan dan minuman secara terbuka sebelum waktu ditetapkan, dua kes melibatkan individu yang tidak berpuasa secara terbuka dan satu kes bersubahat dengan individu tidak berpuasa. "Tindakan yang boleh dikenakan berdasarkan kepada enakmen jenayah dalam syarak 1991 itu, bagi kesalahan pertama mereka ini boleh dikenakan denda tidak melebihi RM3,000 dan penjara tidak lebih dua tahun, sekiranya kesalahan berulang, maka tindakan yang dikenakan ialah denda tidak lebih RM5,000 dan penjara tidak melebihi dua tahun," kata beliau selepas mengetuai operasi bersepadu sekitar Arau, Sanglang dan Kuala Perlis, di sini hari ini.

(Pengarah Jabatan Agama Islam Perlis (JAIPs), Najmuddin Abdul Karim)

Tumpuan utama operasi tersebut adalah terhadap premis yang menjual makanan dan minuman secara terbuka sebelum waktu ditetapkan, individu tidak berpuasa, kebersihan premis dan pelesenan perniagaan. Operasi bersepadu berkenaan juga akan dilaksanakan di sekitar Simpang Empat dan Padang Besar melibatkan lebih 20 pegawai dan anggota penguat kuasa.


Keputusan lanjutkan pelepasan cukai SSPN dialu-alukan

SEREMBAN, 30 Mac- Pengumuman kerajaan untuk melanjutkan pelepasan cukai pendapatan individu sehingga RM8,000 untuk simpanan bersih tahunan dalam Skim Simpanan Pendidikan Nasional (SSPN) hingga tahun 2024 mendapat respons positif masyarakat.Menurut penganalisis ekonomi Universiti Sains Islam Malaysia (USIM) Nilai, Profesor Madya Dr Nuradli Ridzwan Shah Mohd Dali, langkah tersebut  dapat menggalakkan lebih ramai ibu bapa membuat pelaburan awal untuk pendidikan anak-anak di samping mendapat manfaat melalui pengecualian cukai pendapatan terhadap simpanan bersih pendeposit.Ujarnya, pengecualian cukai yang diberikan dapat menambah jumlah simpanan dalam SSPN serta mengurangkan kebergantungan pada pinjaman pendidikan.Dalam masa sama memanfaatkan simpanan yang dibuat untuk pendidikan anak pada masa hadapan.

(Profesor Madya Dr Nuradli Ridzwan berkata keputusan lanjutkan pelepasan cukai SSPN dialu-alukan)

"Maka ini dapat meningkatkan lagi pemberian insentif  kepada rakyat Malaysia untuk terus menabung menyimpan wang ke dalam akaun SSPN. Juga untuk memberikan mereka keupayanan untuk membayar kos pendidikan yang kita lihat pada waktu sekarang ini akan meningkat dari semasa ke semasa dan menggalakkan penabungan pendidikan dan mendorong pendidikan sebagai keutamaan untuk membaiki kualaiti sumber manusia di Malaysia," kata Nuradli Ridzwan.

Sementara itu, orang awam yang ditemui turut menyambut baik langkah kerajaan melanjutkan pelepasan cukai tersebut sekali gus menggalakkan  lebih ramai ibu bapa terus menabung untuk pendidikan anak mereka."Ini merupakan salah satu kelegaan kepada golongan seperti saya M40. Bagi kami ia meringankan bebanan dan tekanan sebab dapat pelepasan pembayaran SSPN sekurang-kurangnya dalam kedaan ekonomi yang tidak menentu, tekanan sara hidup yang tinggi ni kami dapat juga meneruskan caruman untuk pendidikan anak-anak," kata orang awam, Malini Md Yunus."Saya sebagai bapa amat berterima kasih kepada kerajaan kerana pelepasan cukai SSPN kepada anak-anak saya yang belajar di universiti. Ia dapat membantu golongan seperti saya B40 untuk meringankan beban membayar cukai yang berlebihan daripada SSPN," kata seorang lagi orang awam, Sapar Sutir.Semalam Perdana Menteri, Datuk Seri Anwar Ibrahim dilaporkan berkata, keputusan untuk melanjutkan pelepasan cukai pendapatan individu sehingga RM8,000 untuk simpanan bersih tahunan dalam SSPN dibuat selepas kerajaan mendengar keresahan disuarakan golongan yang terkesan.


KKD teliti langkah penyelesaian, pastikan mutu perkhidmatan syarikat telekomunikasi

(Menteri Komunikasi dan Digital Fahmi Fadzil melancarkan Pakej Perpaduan Jalur Lebar Tetap (Home Internet) di Sungai Petani)

SUNGAI PETANI, 30 Mac- Kementerian Komunikasi dan Digital (KKD) sedang meneliti langkah-langkah penyelesaian yang boleh dilakukan bagi memastikan mutu serta kualiti perkhidmatan syarikat telekomunikasi menyamai atau melebihi apa yang dijanjikan kepada orang ramai.Menteri Komunikasi dan Digital, Fahmi Fadzil berkata Suruhanjaya Komunikasi dan Multimedia Malaysia (SKMM) dipertanggungjawabkan untuk menyelesaikan perkara tersebut dengan melibatkan pihak penyedia perkhidmatan.

(Menteri Komunikasi dan Digital, Fahmi Fadzil)

"Saya juga guna Internet di rumah, tapi (kelajuan) yang dipaparkan memang ada beberapa isu, sebahagiannya teknikal, sebahagian berkaitan dengan bila Internet itu digunakan, waktu itu mungkin waktu puncak ramai yang menggunakan."Perkara ini juga tidak perlu sebut internet berjalur lebar tetap tetapi seperti saya sebut tadi 'broadband wireless' akses, bila di pasang di pos orang Asli di Gua Musang sebagai contoh, perancangan adalah untuk dua tahun tapi bila dipasang  dua hingga tiga bulan kesesakan itu telah berlaku kerana bila ramai yang merasakan boleh menggunakan internet dan  diguna ramai serentak, maka ada kesan kepada kualiti", katanya.Beliau berkata demikian pada sidang media selepas melancarkan Pakej Perpaduan Jalur Lebar Tetap (Home Internet) di sini. Turut hadir Ketua Setiausaha KKD Datuk Seri Mohammad Mentek, Ketua Pegawai Operasi SKMM Datuk Mohd Ali Hanafiah Mohd Yunus dan Ketua Pegawai Korporat dan Kawal Selia Telekom Malaysia Tengku Muneer Tengku Muzani dan Ketua Pengarah Penyiaran Suhaimi Sulaiman.